Anggap 1,000 Mayat Positif Covid-19

JAKARTA: Lebih 1,000 mayat dikebumikan di sini, mengikut prosedur seperti mana-mana pesakit yang dijangkiti Covid-19.

Bagaimanapun, kebanyakan daripada individu berkenaan sebenarnya masih belum diketahui status, sama ada dijangkiti wabak berkenaan.

Ini memandangkan makmal di negara itu kini menghadapi masalah untuk memproses jumlah sampel yang banyak bagi ujian pengesahan wabak berkenaan.

Jumaat lalu, sebanyak 246 pesakit disahkan maut akibat Covid-19 di sini, sekali gus hampir separuh daripada jumlah keseluruhan kematian di Indonesia, pada hari sama.

Namun, pentadbir Jakarta memberi arahan supaya mayat pesakit dalam pemerhatian (PUS) dan pesakit dalam siasatan (PUI) juga perlu dikebumikan mengikut prosedur pesakit Covid-19.

Mengikut amalan berkenaan, mayat dan keranda akan dibalut menggunakan plastik, manakala pekerja pengebumian perlu memakai pakaian perlindungan diri (PPE) termasuk sarung tangan, topeng muka dan baju khas.

Jakarta Post melaporkan seorang lelaki bernama Dharma berkata, ibunya meninggal dunia pada 9 April lalu selepas dimasukkan di Hospital Umum Persahabatan, di timur Jakarta.

Lelaki berusia 21 tahun dari Kampung Melayu itu berkata, pihak hospital menyatakan sebab kematian ibunya akibat masalah pernafasan kerana masih menunggu keputusan ujian Covid-19.

“Hospital memaklumkan keputusan ujian hanya akan diperoleh antara dua hingga 10 hari, namun kini sudah 10 hari,” katanya.

Gabenor Jakarta, Anies Baswedan berkata, prosedur berkenaan adalah untuk mengekang penularan wabak. – Agensi


Akur Pada Perlembagaan, Akan Ada Pengumuman Esok

KUALA LUMPUR: Ahli Majlis Pimpinan Tertinggi (MPT) Bersatu, Datuk Seri Mohd. Redzuan Md. Yusof berkata, partinya akur dengan Perlembagaan Persekutuan sekiranya Perdana Menteri, Tan Sri Muhyiddin Yassin tidak lagi mempunyai sokongan majoriti.

Disebabkan itu, katanya, MPT Bersatu hari ini membincangkan mengenai hala tuju parti selepas ini.

“Kita berbincang mengenai arah dan apakah bentuk yang akan terjadi sekiranya Perdana Menteri meletak jawatan.

“Perdana Menteri telah explore the very last option semata-mata untuk kepentingan rakyat dalam keadaan krisis hari ini. Tetapi nampaknya ada segolongan tidak bertanggungjawab untuk memastikan rakyat digadaikan,” katanya kepada pemberita hari ini.

Katanya, ahli-ahli Parlimen sepatutnya menghormati tawaran Perdana Menteri dan Kerajaan Perikatan Nasional (PN).

“Tetapi kita akur kepada Perlembagaan sekiranya menarik sokongan atas dasar kepentingan peribadi tanpa mengira kepentingan rakyat, maka kita kena uruskan dengan terbaik. Terpulang kepada Agong untuk memastikan negara terus diterajui oleh kepemimpinan yang boleh memberi keyakinan dan kesejahteraan rakyat,” katanya.

Beliau turut mengesahkan bahawa akan ada pengumuman esok berhubung kedudukan Perdana Menteri.

“Akan ada pengumuman tapi mohon sabar tunggu esok,” katanya. – Utusan Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


47 Lagi Kematian Dalam Tempoh 24 Jam Di Indonesia

JAKARTA: Sebanyak 47 lagi kematian akibat Covid-19 dalam tempoh 24 jam di Indonesia, menjadikan angka kematian kini berjumlah 582 kes.

Jurucakap Pemerintah Indonesia berkenaan Covid-19, Achmad Yurianto berkata, jumlah kes positif juga terus meningkat kepada 6,575 kes.

“Bagi tempoh jam 12 tengah hari semalam sehingga jam 12 tengah hari ini, berlaku 47 lagi kematian dan tambahan kes positif baharu sebanyak 327 kes,” katanya.

Sebanyak 34 daripada 47 kematian dalam tempoh 24 jam itu berlaku di Provinsi Jakarta.

Provinsi Jakarta mencatatkan jumlah keseluruhan kematian tertinggi iaitu 287 kes, diikuti Jawa Barat (59 kes), Jawa Timur (54), Jawa Tengah (44) dan selebihnya di wilayah-wilayah lain di Indonesia. – Bernama


‘Terima Kasih Ahli Parlimen BN,’ Kata Muhyiddin

KUALA LUMUR: Perdana Menteri Muhyiddin Yassin berterima kasih kepada Ahli Parlimen Barisan Nasional (BN) yang menyatakan sokongan kepada kerajaan pimpinannya.

Beliau juga berterima kasih kepada Ahli Parlimen BN yang bersetuju bahawa keabsahannya sebagai perdana menteri ditentukan di Parlimen pada bulan September dalam usul undi percaya dan bukan melalui kaedah lain.

“Ini adalah selaras dengan titah perkenan Seri Paduka Baginda Yang di-Pertuan Agong yang disampaikan kepada saya semasa sesi menghadap di Istana Negara pada hari Rabu,” katanya dalam kenyataan.

Muhyiddin berkata, dengan sokongan Ahli Parlimen BN itu, beliau berharap segala polemik politik ketika ini dapat dihentikan bagi memberi ruang kepada kerajaan menumpukan sepenuhnya usaha kepada menangani masalah Covid-19, mempercepatkan proses vaksinasi dan memulihkan ekonomi negara.

“Kepentingan rakyat dan negara perlu diutamakan dalam kita berhadapan dengan pandemik ini,” katanya.

Terdahulu Timbalan Perdana Menteri Ismail Sabri Yaakob, mengetuai sidang media mendakwa 31 Ahli Parlimen BN menyatakan sokongan kepada kerajaan pimpinan Muhyiddin Yassin.


Polis Kesan Astari Bantu Siasatan Kes Bot Meletup Di Semporna

SEMPORNA : Polis sedang mengesan seorang lelaki warga asing bernama Astari bagi membantu siasatan berkaitan kes letupan bot di perairan Pulau Tatagan dekat sini pada Selasa lepas.

Ketua Polis Daerah Semporna Supt Mohd Farhan Lee Abdullah berkata lelaki berusia 40 tahun dan beralamat di Kampung Halo di sini dicari susulan penemuan kubur baharu di Tanah Perkuburan Kampung Halo, dipercayai mangsa kejadian letupan bot itu ditanam.

“Mayat itu dipercayai anak kepada Astari dianggarkan berusia 10 tahun yang maut selepas bot meletup dipercayai berpunca daripada bom ikan.

“Pihak polis mendapatkan perintah mahkamah dan proses menggali kubur dijalankan pasukan forensik polis termasuk pasukan perubatan dari Hospital Semporna untuk bedah siasat,” katanya dalam kenyataan di sini hari ini.

Susulan itu, Mohd Farhan berkata sebarang maklumat berkaitan Astari boleh disalurkan kepada pegawai penyiasat kes Insp Muhammad Nur Faez Hazreeq Abdullah menerusi talian 019-8139851 atau 089-782020.

Mohd Farhan berkata siasatan kes itu dijalankan mengikut Seksyen 304A Kanun Keseksaan dan susulan perkembangan terbaharu kes itu, operasi mencari dan menyelamat mangsa yang dikatakan hilang selepas dipercayai terkena letupan bot itu ditamatkan hari ini.

Dalam pada itu, beliau menasihatkan orang ramai melaporkan maklumat berkaitan kegiatan bom ikan di daerah ini kerana aktiviti berkenaan merupakan satu kesalahan jenayah yang boleh dihukum di bawah Seksyen 8 Akta Bahan Letupan 1957. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Tiada tuntutan ke atas Sabah – Tun M

KUALA LUMPUR – Tun Dr Mahathir Mohamad berkata, tiada sebarang tuntutan Filipina ke atas Sabah.

“Setakat yang kami tahu, tidak terdapat sebarang tuntutan,” kata Dr Mahathir ketika diwawancara dengan ABS-CNB ketika ditanya mengenai tuntutan Filipina ke atas Sabah.

Dr Mahathir kini berada di Manila bagi lawatan rasmi.

Malah, beliau berkata, tidak akan ada perbincangan antara beliau dengan Presiden Rodrigo Duterte tentang Sabah.

“Kami tidak akan membincangkannya,” katanya sambil menggelengkan kepalanya.

Isu itu tercetus semula selepas Duta Filipina ke Malaysia, Charles Jose memberitahu media pada bulan lalu bahawa Manila tidak pernah melepaskan tuntutannya ke atas Sabah.

Jose berkata demikian selepas mengadakan kunjungan ke atas Ketua Menteri Sabah, Datuk Seri Shafie Apdal.

Namun, katanya, Manila belum lagi aktif membangkitkan perkara itu pada masa ini.

Wisma Putra kemudiannya mengeluarkan satu kenyataan yang mengulangi bahawa Sabah adalah sebahagian daripada Malaysia, sebagaimana yang diiktiraf oleh Pertubuhan Bangsa-Bangsa Bersatu dan komuniti antarabangsa sejak pembentukan Persekutuan pada 16 September 1963.

Filipina telah mendakwa Sabah, sebuah wilayah Borneo di utara Malaysia, memetik perjanjian pajakan tanah pada tahun 1878 antara Kesultanan Sulu dan British Borneo Utara Chartered Co.

Filipina dan Malaysia pernah mengadakan perbincangan secara bukan berterusan mengenai tuntutan itu.

Pada bulan November 2016, Duterte dan bekas Perdana Menteri Malaysia, Datuk Seri Najib Razak bersetuju untuk mengetepikan pertikaian tersebut. – MalaysiaGazette


Kes Positif Baharu Covid-19 Turun Kepada 15,549

KUALA LUMPUR: Jumlah kes baharu Covid-19 terus mencatatkan penurunan dengan 15,549 kes, hari ini berbanding 17,577 kes semalam.

Ketua Pengarah Kesihatan, Tan Sri Dr Noor Hisham Abdullah berkata, perkembangan terbaharu itu menjadikan jumlah kumulatif 2,082,876 kes direkodkan setakat ini.

Dr Noor Hisham berkata, Sarawak kekal merekodkan kes tertinggi iaitu sebanyak 2,929 kes diikuti Johor ( 2,208 kes), Selangor (1,995 kes), Sabah ( 1,395 kes), Pulau Pinang (1,375 kes), Kelantan ( 1,214 kes), Perak (1,120 kes), Kedah (1,073 kes) dan Terengganu (755 kes).

“Selain itu, Pahang mencatatkan 634 kes, Kuala Lumpur (382 kes), Melaka (263 kes), Negeri Sembilan (131 kes); Perlis (33 kes), Putrajaya (31 kes) dan Labuan ( 11 kes),” katanya.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Bekas Pemimpin UMNO Sertai BERSATU?

KOTA KINABALU: Spekulasi kumpulan bekas pemimpin Umno Sabah bakal menyertai Parti Pribumi Bersatu Malaysia (Bersatu) semakin kuat dengan tersebarnya gambar pengagihan borang keahlian parti dikalangan mereka hari ini.

Gambar yang tular di media sosial itu menunjukkan bekas ketua badan perhubungan Umno Sabah Datuk Hajiji Noor mengagih-agihkan apa yang dilihat sebagai borang keahlian Bersatu.

ADUN Karanaan Datuk Masidi Manjun apabila dihubungi tidak memberi sebarang komen terhadap gambar-gambar tersebut.

Walau bagaimanapun, beliau dan beberapa orang lagi menyatakan mereka masih lagi ahli bebas buat masa ini.

Minggu lalu, 13 wakil rakyat Umno Sabah termasuk Hajiji dan Masidi bersama dua orang senator mengisytiharkan keluar parti untuk menjadi ahli bebas.

Mereka juga menyatakan sokongan terhadap Kerajaan Persekutuan Pakatan Harapan dan Kerajaan Negeri pimpinan Warisan.

Ura-ura mereka bakal menyertai Bersatu mendapat tentangan terutama dari kalangan Warisan kerana ini bermakna parti itu akan bertapak di Sabah walhal Bersatu telah membuat perjanjian dengan Warisan tidak akan mengembangkan sayap ke Sabah.

Pengerusi Bersatu Tun Dr Mahathir Mohamed mengesahkan bahawa Bersatu tidak akan akan masuk ke  pada Sabah namun pada masa sama beliau menyatakan tiada larangan bagi orang Sabah menyertai Bersatu.-SabahNewsToday


Covid-19: 43 Kes Baharu, 1 Jangkitan Ketika Kunjungan Aidilfitri

PUTRAJAYA: Jangkitan baharu Covid-19 dalam negara merekodkan 43 kes hari ini dengan satu daripadanya kes saringan kontak rapat kepada kes positif Covid-19 di Negeri Sembilan yang berlaku ketika aktiviti kunjung-mengunjung pada hari raya pertama lalu.

Ketua Pengarah Kesihatan, Datuk Dr Noor Hisham Abdullah berkata, daripada 43 kes baharu yang dilaporkan itu, sebanyak lima kes import yang mendapat jangkitan di luar negara, baki 38 kes lagi berkaitan penularan tempatan.

Beliau berkata, daripada 38 kes penularan di dalam negara, 23 kes adalah bukan warganegara, manakala 15 kes adalah dalam kalangan warga Malaysia.

Katanya, susulan pertambahan kes baharu itu, jumlah kumulatif kes keseluruhan penularan wabak berkenaan dalam negara sebanyak 8,445 kes.

“Terdapat 143 kes yang pulih daripada Covid-19 dengan jumlah kumulatif kes pulih sepenuhnya dan discaj wad sebanyak 7,311 kes, 86.57 peratus daripada jumlah keseluruhan kes.

“Kes aktif dengan kebolehjangkitan Covid-19 membabitkan 1014 kes dan mereka sudah diasingkan serta diberi rawatan.

“Sehingga kini, hanya empat pesakit positif Covid-19 dirawat di Unit Rawatan Rapi (ICU), tiada daripadanya memerlukan bantuan pernafasan,” katanya

Berikut perincian kes jangkitan dalam negara membabitkan 23 kes dalam kalangan bukan warganegara;

• Sebanyak 21 kes dikesan dalam kalangan penghuni Depot Tahanan Imigresen Bukit Jalil yang telah dipindahkan ke Akademi Imigresen Malaysia (AIM) di Port Dickson, Negeri Sembilan;

• Satu kes saringan di Pasar Pemborong Sayur oleh Pejabat Kesihatan Penampang, Sabah;

• Satu kes saringan pekerja ladang warga asing di Temerloh, Pahang.

Ini pula perincian 15 kes penularan Covid-19 dalam negara dalam kalangan warga Malaysia;

• Kuala Lumpur – satu kes survelan membabitkan kes Influenza Like Illness (ILI) di sebuah Klinik Kesihatan sentinel;

• Selangor – empat kes dengan dua kes saringan di dua pusat tahfiz, dua lagi kes saringan pasukan barisan hadapan (bukan petugas kesihatan) di Sabak Bernam;

• Negeri Sembilan – lima kes dengan tiga kes saringan pusat tahfiz di tiga pusat tahfiz; satu kes saringan penjawat awam di Seremban yang bercadang untuk pulang ke Sabah; satu kes saringan kontak rapat kepada kes positif Covid-19 (kes ke-7756) di Negeri Sembilan, kontak ketika aktiviti kunjung-mengunjung pada hari raya pertama lalu;

• Sabah – satu kes kematian di dalam komuniti yang dibawa ke hospital (kes kematian ke-120 seperti yang akan diperincikan di bawah);

• Pahang – satu kes saringan dalam komuniti di Temerloh;

• Perak – satu kes saringan pusat tahfiz;

• Melaka – dua kes dengan satu kes saringan pusat jagaan warga emas di Melaka Tengah dan satu kes saringan pusat tahfiz.

Dalam pada itu, Dr Noor Hisham berkata, satu kematian berkaitan jangkitan Covid-19 dilaporkan kepada Pusat Kesiapsiagaan dan Tindak Cepat Krisis Kebangsaan (CPRC), setakat 12 tengah hari ini.

Katanya, ia menjadikan jumlah kumulatif kes kematian akibat jangkitan wabak berkenaan dalam negara ketika ini 120 kes, 1.42 peratus daripada jumlah keseluruhan kes.

“Kes kematian ke-120 (kes ke-8403) membabitkan wanita warga Malaysia berusia 96 tahun. Beliau meninggal dunia pada 12 Jun (semalam) di rumah beliau dan jenazah beliau dibawa ke Hospital Queen Elizabeth, Sabah.

“Saringan ujian Covid-19 didapati positif. Punca jangkitan bagi kes ini masih dalam siasatan,” katanya.- HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Asteroid Terbesar Hampiri Bumi 21 Mac Ini – NASA

WASHINGTON: Asteroid terbesar dijangka menghampiri bumi sekitar dua juta kilometer pada 21 Mac ini, menurut Pentadbiran Aeronautik dan Angkasa Lepas Amerika Syarikat (NASA), semalam.

Menurut agensi angkasa AS, keadaan itu akan membolehkan ahli astronomi melihat lebih dekat objek itu.

Asteroid, 2001 FO32, dianggarkan mempunyai diameter kira-kira 3,000 kaki (914 meter) dan ditemui 20 tahun yang lalu, menurut NASA.

“Kami mengetahui laluan orbit 2001 FO32 sekitar matahari dengan sangat tepat,” kata Pengarah Center for Near Earth Object Studies, Paul Chodas.

“Tidak mungkin asteroid mendekati bumi lebih daripada 1.25 juta batu (lebih dua juta kilometer).”

Jarak itu adalah 5.25 kali jarak bumi dari bulan tetapi masih cukup dekat untuk 2001 FO32 diklasifikasikan sebagai “asteroid yang berpotensi berbahaya”.

Menurut NASA, 2001 FO32 akan bergerak sekitar 77,000 batu sejam (123,919 km sejam) lebih cepat daripada kebanyakan asteroid.

“Pada masa ini, hanya sedikit yang diketahui mengenai objek ini, jadi dengan jarak yang sangat dekat memberikan peluang yang luar biasa untuk mempelajari banyak perkara mengenainya,” kata saintis utama di Jet Propulsion Laboratory NASA, Lance Benner.

NASA berkata ahli astronomi berharap dapat memperoleh pemahaman yang lebih baik mengenai ukuran asteroid dan komposisinya dengan mengkaji cahaya yang memantulkan permukaannya.

“Ketika sinar matahari menyentuh permukaan asteroid, mineral di batu menyerap sambil memantulkan yang lain,” kata NASA.

“Dengan mengkaji spektrum cahaya yang memantulkan permukaan, astronomi dapat mengukur ‘cap jari’ mineral di permukaan asteroid.”

Ahli astronomi amatur di beberapa negara seharusnya dapat melakukan pemerhatian mereka sendiri. – AFP

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Geran Tanah Penduduk Hasil Usaha Kerajaan BN, PPBM Sabah Beritahu Shafie

KOTA KINABALU: Pengerusi PPBM Sabah Hajiji Noor berkata, geran tanah yang diberikan oleh presiden Warisan Shafie Apdal kepada penduduk kampung di negeri itu adalah hasil kerja kuat kerajaan Barisan Nasional (BN) sebelum ini.

Hajiji mendakwa Shafie berbohong kepada rakyat berhubung geran tanah tersebut, apabila ketua menteri itu berkata, ia merupakan inisiatif kerajaan Warisan pimpinannya.

Shafie berkata demikian dalam siri lawatannya ke daerah-daerah baru-baru ini.

Beliau berkata, tindakan Shafie jelas menunjukkan ia bertujuan memancing undi dan meraih sokongan daripada rakyat.

“Geran tanah itu sebenarnya disediakan lebih awal oleh Unit Perkhidmatan Tanah Anak Negeri (Pantas) yang dimulakan oleh kerajaan sebelum ini,” katanya dalam kenyataan di sini, hari ini.

Hajiji berkata, Pantas adalah usaha murni untuk mempercepatkan pengeluaran geran tanah anak negeri (NT) kepada mereka yang menduduki tanah adat anak negeri (NCR) dengan dana daripada kerajaan pusat berikutan kelewatan dalam proses ukur tanah.

“Geran tanah adat telah diproses melalui Pantas, tetapi kerajaan lepas kesuntukan masa, jadi ia tidak dapat menyerahkannya kepada penduduk.

“Shafie harus berhenti menggunakannya untuk meraih sokongan rakyat pada saat populariti Warisan semakin merosot,” katanya sewaktu merasmikan persidangan Pemuda PPBM Tuaran.- FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Tipu Projek Naik Taraf Jalan Raya Bernilai RM1.93 Juta Di Sabah, ‘Datuk’ Yusri Diburu Polis

KOTA KINABALU: Lelaki diburu selepas terbabit dalam lapan kes penipuan membabitkan projek naik taraf jalan raya yang tidak wujud dengan anggaran kerugian mencecah RM1.93 juta.

Lelaki yang dikenali sebagai ‘Datuk Yusri Yusuf’ itu dikatakan melakukan penipuan dengan mendakwa mampu mendapatkan kelulusan bagi projek naik taraf jalan di beberapa daerah di Sabah.

Pesuruhjaya Polis Sabah, Datuk Idris Abdullah berkata, bagi mendapatkan projek berkenaan, mangsa diminta membuat bayaran pendahuluan antara RM30,000 hingga RM650,000.

“Semua mangsa yang terpedaya kemudiannya membuat transaksi pembayaran deposit kepada suspek sehingga kerugian keseluruhan mencecah RM1.93 juta,” katanya dalam kenyataan media, hari ini.

Idris berkata, pihaknya masih menjalankan siasatan mengikut Seksyen 420 Kanun Keseksaan yang membawa hukuman penjara maksimum 10 tahun dan boleh dikenakan sebat serta denda, jika sabit kesalahan.

“Orang ramai yang mengenali atau mempunyai maklumat berhubung suspek diminta menyalurkannya kepada pegawai penyiasat kes Inspektor Tilmanshah Wasli di talian 0165785962 atau 088-529761 bagi membantu siasatan polis,” katanya. – HMetro


Harga Emas Dijangka Lebih RM300 Segram Tahun Depan

KUALA LUMPUR: Harga emas berpotensi melepasi paras tertinggi AS$2,075 seauns (RM8,514.25) atau RM300.33 segram tahun depan jika Parti Demokrat pimpinan Joe Biden memenangi dua kerusi Senat yang membolehkannya menguasai Parlimen dan Senat Amerika Syarikat (AS).

Perkara berkenaan dipantau rapat peserta pasaran emas kerana ia penting dalam menentukan lonjakan harga aset selamat itu berikutan janji Biden untuk memperkenalkan perjanjian infrastruktur bernilai hingga AS$1 trilion (RM4.1 trilion) dan perjanjian lain untuk menyokong ekonomi AS.

Ketua Strategi Pasaran Global ATFX, Alejandro Zambrano, berkata berdasarkan janji Biden yang mewakili 4.5 peratus Keluaran Dalam Negara Kasar (KDNK) negara itu, ia akan melonjakkan harga emas dan menjadikan dolar AS lebih lemah.

“Tarikh 5 Januari adalah tempoh penting untuk pasaran emas. Jika Demokrat menang dua kerusi Senat dan Biden mengumumkan sesuatu pada 20 Januari berhubung pelaksanaan perjanjian infrastruktur terbabit, maka emas akan melonjak melepasi paras AS$2,075 seauns.

“Agak sukar untuk saya mengatakan potensi kemenangan Demokrat sama ada besar atau sebaliknya. Namun, berdasarkan laman web analitik pilihan raya terkemuka, fivethirtyeight.com peluang Demokrat adalah 63 peratus.

“Untuk baki tahun ini, saya tidak melihat emas akan menguji semula pada tertinggi sehingga Januari tahun depan, namun minat pelabur runcit terhadap emas berada di tahap yang sangat tinggi,” katanya ketika dihubungi BH, baru-baru ini.

Zambrano berkata, harga emas mencatat kenaikan luar biasa dari paras terendah pada 2018 iaitu AS$1,156.90 seauns, namun kenaikan terhad ketika ini memandangkan pertumbuhan harga yang direkodkan terlalu tinggi dan pantas.

Katanya, buat masa ini emas dijangka didagangkan kepada AS$1,727 seauns, tetapi berkemungkinan besar logam berharga itu berada pada paras lebih tinggi untuk tempoh jangka panjang.

“Untuk tempoh jangka pendek, kita akan melihat penurunan atau sebaliknya. Apabila ia melepasi AS$2,000, ia mungkin permulaan untuk pergerakan lebih tinggi.

“Jika Biden gagal menguasai Senat, kenaikan harga emas akan terhad dan harga emas mungkin tidak akan banyak berubah,” katanya.

Mengenai penemuan vaksin COVID-19 memberi kesan kepada pergerakan harga logam berharga itu, beliau menjelaskan, ketika syarikat farmaseutikal gergasi Amerika Syarikat (AS), Pfizer bersama firma Jerman, BioNTech mengumumkan mengenai vaksin, harga emas susut AS$116 pada 9 November.

Bagaimanapun, katanya, beberapa hari kemudian, firma bioteknologi AS, Moderna mengumumkan vaksin percubaannya untuk COVID-19 berkesan 94.5 peratus, menandakan kejayaan besar kedua dalam pemburuan vaksin menyaksikan harga tidak terus menyusut.

“Ia berkait rapat dengan kemampuan syarikat untuk mengkomersialkan jumlah dos vaksin mereka. Sebagai contoh, Moderna hanya mampu membekalkan 20 juta dos kepada AS, manakala tahun depan antara 500,000 hingga sejuta dos.

“Namun, beberapa syarikat syarikat sedang melaksanakan kajian fasa 3 untuk vaksin COVID-19. Antaranya, AstraZeneca yang akan mengumumkan keputusan ujian pada akhir Disember, sambil dunia turut menantikan keputusan dari Johnson and Johnson.

“Mungkin antara dua syarikat besar ini akan menyertai Pfizer dan Moderna tidak lama lagi. Ia bermakna, ada tiga syarikat yang akan membekalkan vaksin COVID-19.

“Berita ini akan mengurangkan potensi rangsangan fiskal dan menjejaskan daya tarikan emas sebagai aset selamat,” katanya. – BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Mangsa kebakaran di Pulau Banggi dapat gantian dokumen pengenalan

PULAU BANGGI, 14 Feb – Jabatan Pendaftaran Negara (JPN) hari ini menyerahkan 37 gantian dokumen pengenalan diri kepada mangsa yang terlibat dalam kebakaran di perkampungan atas air Kampung Perpaduan, Pulau Banggi, Kudat 13 Jan lepas.

Ketua Pengarah JPN Datuk Mohammad Razin Abdullah berkata 14 dokumen berkenaan merupakan Cabutan Sijil Lahir, gantian Mykad sebanyak 13 orang dan 10 lagi merupakan gantian Mykid.

“Penyerahan gantian dokumen pengenalan diri ini merupakan salah satu program turun padang yang dilaksanakan oleh pihak JPN Sabah untuk membantu memudahkan proses membuat gantian dokumen pengenalan diri mangsa yang terlibat dalam bencana.

“Kita tahu banyak kesukaran yang dialami mangsa untuk membuat gantian dokumen pengenalan diri kerana beberapa faktor termasuk jarak yang jauh dari pejabat JPN. Oleh itu kita telah mengambil inisiatif ini untuk membantu mereka,” katanya kepada Bernama selepas menyerahkan gantian dokumen pengenalan diri itu kepada mangsa di sini, hari ini.

Turut hadir Pembantu Menteri Pelajaran dan Inovasi Sabah Mohamad Mohamarin yang juga Anggota Dewan Undangan Negeri Banggi dan Pengarah JPN Sabah, Datuk Ismail Ahmad.

Dalam kebakaran kira-kira pukul 2.30 petang 13 Jan lepas itu memusnahkan 81 rumah dan seramai 303 mangsa terlibat, namun tiada kemalangan jiwa dilaporkan.

Mohammad Razin berkata hanya 37 gantian dokumen pengenalan diri diserahkan pada majlis itu kerana mangsa lain telah mengambil inisitif sendiri untuk datang ke pejabat JPN membuat urusan berkenaan, selain terdapat juga mangsa yang tidak kehilangan dokumen semasa kebakaran berkenaan.

Pada masa yang sama, beliau menegaskan agar pelbagai pihak tidak mengaitkan penyerahan gantian dokumen pengenalan diri itu dengan pemberian dokumen kepada pendatang asing tanpa izin (PATI).

“Saya sering kali mengingatkan agar orang ramai tidak salah faham dengan program seperti ini kerana ini adalah program menggantikan dokumen pengenalan diri dan bukannya pengeluaran kad pengenalan baharu kepada mereka yang tidak layak,” tegasnya.

Sementara itu, Mohammad Razin berkata pihaknya akan terus melaksanakan program turun padang melalui Program Mobile Ehsan untuk membantu penduduk yang layak mendapat taraf warganegara mendapatkan kad pengenalan atau sijil lahir.

“Kita memahami masalah atau isu yang dihadapi oleh penduduk yang tingal di kawasan pedalaman khususnya di Sabah dan Sarawak. Mereka sukar untuk ke pejabat JPN untuk mendaftarkan kelahiran atas beberapa faktor termasuk jarak yang jauh dan kurangnya sistem perhubungan.

“Oleh sebab atas kesedaran itu kita melaksanakan program turun padang iaitu sebahagian daripada sistem penyampaian kita selaras dengan aspirasi kerajaan yang mahukan perkhidmatan agensi kerajaan menyeluruh dan sampai kepada rakyat,” katanya.

Sehubungan itu, beliau meminta pemimpin masyarakat dan pihak sekolah sama-sama membantu mendapatkan maklumat agar program ini dapat dilaksanakan dengan lancar.

“Kita juga membuat program berskala iaitu sebulan sekali di beberapa kawasan seperti di Pulau Banggi ini untuk membantu mendaftarkan kelahiran baharu atau daftar kelahiran lewat. Kita tidak mahu anak-anak di kawasan ini mendapat masalah di kemudian hari seperti tidak mendapat pendidikan di peringkat yang lebih tinggi. Oleh itu saya berharap ibu bapa juga memandang serius perkara ini demi masa depan anak-anak,” tambahnya.


Penyokong WARISAN berkumpul depan mahkamah

KOTA KINABALU: Lebih 100 penyokong Parti Warisan Sabah (WARISAN) berkumpul di pekarangan Kompleks Mahkamah di sini, sejak tengah hari tadi, di mana prosiding hujahan lisan saman Tan Sri Musa Aman terhadap Yang di-Pertua Negeri, Tun Juhar Mahiruddin dan Ketua Menteri, Datuk Seri Mohd Shafie Apdal, berlangsung petang ini.

Mereka berkumpul di ruang disediakan untuk penyokong WARISAN. Turut disediakan ialah ruang untuk penyokong Musa, namun setakat jam 2 petang belum ada penyokongnya kelihatan hadir.

Turut kelihatan ialah Timbalan Ketua Menteri, Datuk Christina Liew dan Menteri Pembangunan Infrastruktur negeri, Datuk Peter Anthony.

Kawasan sekitar mahkamah turut dikawal anggota polis.

Prosiding bermula jam 2.30 petang ini adalah untuk mendengar hujahan lisan peguam kedua-dua pihak.

Sebelum ini, timbul khabar angin bahawa mahkamah akan menyampaikan penghakiman hari ini mengenai siapa Ketua Menteri Sabah yang sah.

Bagaimanapun, peguam kedua-dua pihak menolak khabar angin itu dan menjelaskan prosiding hari ini adalah untuk hujahan lisan.

Jun lalu, Musa memfailkan saman dengan disokong afidavit terhadap Tun Juhar dan Mohd Shafie berkaitan isu pelantikan Ketua Menteri.

Saman itu bagi mendapat pengisytiharan bahawa beliau kekal Ketua Menteri yang sah mengikut undang-undang, selain mendakwa pengakuan sumpah Mohd Shafie sebagai Ketua Menteri oleh Yang di-Pertua Negeri adalah tidak berperlembagaan dan tidak sah.


Sabah bakal naik taraf perkhidmatan kereta api

KOTA KINABALU: Kerajaan Sabah sedang mengkaji untuk menaik taraf sistem perkhidmatan kereta api termasuk memperluaskannya ke daerah lain di negeri ini.

Ketua Menteri, Datuk Seri Mohd Shafie Apdal, berkata ia adalah sebahagian daripada usaha kerajaan untuk memperluaskan perkhidmatan itu ke daerah utama lain di negeri ini.

“Perkhidmatan kereta api walaupun mahal, ia tidak perlu menjadi sangat canggih kerana sistem kereta api yang ada tidak menghubungkan beberapa bandar utama di negeri ini.

“Kita sedang mengkaji perkara ini dan saya sudah meminta Kementerian Kerja Raya serta Unit Perancang Ekonomi (EPU) untuk merangka program dan rancangan itu untuk memastikan sistem pengangkutan di Sabah bukan hanya bergantung kepada Lebuhraya Pan Borneo saja,” katanya dalam sidang media selepas melancarkan Karnival Youngpreneurs Go! di sini, hari ini.

Mohd Shafie yang juga Menteri Kewangan negeri berkata pada masa ini perkhidmatan kereta api hanya membabitkan laluan dari Kota Kinabalu ke Tenom sahaja.

“Kita tidak ada perkhidmatan kereta api ke daerah lain. Justeru, kerajaan negeri merancang untuk memperluaskan perkhidmatan ini hingga ke Kudat, dan kita tidak memerlukan kereta api yang pantas, apa yang penting dapat memenuhi keperluan rakyat.

“Kami mungkin tidak dapat melakukan sekarang kerana kekangan kewangan, tetapi mungkin dalam tempoh dua hingga tiga tahun akan datang ia dapat direalisasikan,” katanya.

Mengenai program itu, Mohd Shafie menggalakkan golongan muda untuk menceburi keusahawanan bagi mewujudkan peluang pekerjaan.

“Perniagaan dan perdagangan adalah komponen penting dan ia mampu mewujudkan peluang pekerjaan selain ekonomi. Orang muda di negeri ini perlu mengambil kesempatan (perniagaan) kerana Sabah kaya dengan sumber,” katanya.

Dianjurkan selama dua hari oleh Suruhanjaya Syarikat Malaysia, menyaksikan lebih 1,000 pelajar dari Universiti Malaysia Sabah (UMS) dan kolej lain menghadiri karnival berkenaan.

Karnival ini antaranya bertujuan menyediakan peserta seminar mengenai pengetahuan keusahawanan dan memulakan perniagaan.


2 Lelaki Cuba Seludup Minuman Keras Ditahan

LABUAN: Cubaan dua lelaki menyeludup masuk minuman keras gagal apabila bot dinaiki mereka karam selepas bergeser dengan bot Pasukan Polis Marin (PPM) di perairan Tanjung Aru, di sini, malam tadi.

Dalam kejadian jam 10 malam itu, PPM Labuan yang menjalankan operasi di perairan Tanjung Aru, terserempak dengan dua bot dalam keadaan mencurigakan.

Pegawai Pemerintah Markas Operasi PPM Labuan, Asisten Superintendan Saidul Maruf Rosli berkata, dua bot berkenaan yang dilihat bergerak ke tanah besar Sabah kemudian diarahkan berhenti namun tidak diendahkan.

Katanya, bot penyeludup itu terus memecut laju, membuatkan anggota PPM bertindak mengejar kedua-dua bot berkenaan.

“Salah satu bot berkenaan berjaya ditahan selepas karam akibat bergeser dengan bot PPM manakala sebuah lagi bot dapat meloloskan diri.

“Juragan dan seorang awak-awak bot masing-masing berusia 47 tahun yang karam kemudiannya diselamatkan dan ditahan untuk siasatan lanjut,” katanya di sini, hari ini.

Menurutnya, hasil pemeriksaan, PPM menemui plastik hitam berisi minuman keras ditemui terapung di laut.

“Nilai rampasan minuman keras termasuk cukai itu dianggarkan berjumlah RM9,100. Kedua-dua suspek ditahan dan minuman keras dirampas kerana melakukan kesalahan mengikut 135(1)(d) Akta Kastam 1967,” katanya.

Sementara itu, Saidul berkata, pihaknya akan terus melaksanakan operasi seperti ini dari semasa ke semasa dalam usaha membanteras aktiviti penyeludupan dan menguatkuasakan undang-undang maritim di sekitar perairan Sabah.

“PPM Wilayah 4 Sabah sentiasa mengalu-alukan maklumat daripada seluruh komuniti maritim untuk melaporkan sebarang aktiviti yang melanggar undang-undang secara terus menggunakan aplikasi whatsapp ke Pusat Komunikasi PPM Sabah di talian 0132831197,” katanya. – Asiatimes

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Covid-19: 563 Kes, 2 Kematian, Lebih 5,000 Masih Dirawat

KUALA LUMPUR: Sebanyak 563 jangkitan baharu COVID-19 dilaporkan, hari ini, dengan Sabah terus mencatatkan jumlah kes harian tertinggi.

Ketua Pengarah Kesihatan, Tan Sri Dr Noor Hisham Abdullah, berkata majoriti jangkitan baharu itu adalah penularan tempatan dengan hanya satu kes import.

Beliau berkata, pertambahan jangkitan baharu itu menjadikan jumlah kumulatif kes COVID-19 di negara ini mencecah 16,220 dengan 5,039 kes aktif.

“Daripada 563 jangkitan baharu, hari ini, Sabah masih mencatatkan angka harian tertinggi, iaitu 291 kes. Bagaimanapun, ia lebih rendah berbanding 488 kes, semalam.

“Pulau Pinang mencatatkan lonjakan jumlah kes positif, iaitu sebanyak 141 jangkitan.

“Namun, semua kes itu adalah daripada Kluster Penjara Reman di mana ia berada di dalam penjara dan memang terasing daripada masyarakat,” katanya pada sidang media harian COVID-19, hari ini.

Setakat jam 12 tengah tadi, 109 kes pulih dilapor, menjadikan jumlah kumulatifnya 11,022 (67.9 peratus).- BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


AADK tahan enam suspek positif dadah

BEAUFORT: Antidadah Kebangsaan (AADK) Beaufort menahan enam lelaki berumur 26 hingga 51 tahun dipercayai terlibat dalam aktiviti penyalahgunaan dadah dalam operasi di tiga buah kampung di daerah ini, semalam.

Ketua Pegawai Agensi Antidadah Kebangsaan (AADK) Beaufort, Effanehwati Lakat berkata operasi bermula pada pukul 1.30 sehingga 3.30 pagi itu dijalankan di Kampung Pintas, Mempagar dan Limbawang.

Effanehwati berkata dalam operasi itu anggota AADK turut menahan sepasang adik beradik yang juga positif dadah.

“Ketika operasi juga, dua suspek berjaya melarikan diri ke dalam hutan apabila menyedari kehadiran AADK ke lokasi.

“Namun salah seorang daripada suspek berjaya ditangkap oleh penguatkuasa AADK,” katanya dalam kenyataan di sini hari ini.

Jelasnya kesemua suspek ditahan mengikit Seksyen 3(1) Akta Pencegahan Dadah (Rawatan dan Pemulihan) kerana disyaki positif penagih dadah dalam ujian saringan air kencing.

Katanya orang awam yang mempunyai maklumat berhubung penyalahgunaan dadah boleh menyalurkan maklumat dengan menghubungi AADK Beaufort di talian 087-222667 atau tampil ke mana-mana pejabat AADK berhampiran. – SabahNewsToday


Ops Cegah Jenayah IPD KK tahan 15 individu

KOTA KINABALU: Polis bandar raya ini menahan 15 individu kerana disyaki terbabit dalam pelbagai kesalahan menerusi Operasi Cegah Jenayah di tujuh lokasi sekitar ibu negeri.

Operasi mulai jam 8 malam kelmarin hingga 4 pagi tadi dijalankan Ibu Pejabat Polis Daerah (IPD) Kota Kinabalu dengan kerjasama Jabatan Pendaftaran Negara, Jabatan Imigresen serta Dewan Bandaraya Kota Kinabalu (DBKK).

Ketua Polis Daerah Kota Kinabalu, Asisten Komisioner Habibi Majinji, berkata hasil operasi itu, pihaknya menahan sembilan individu disyaki terbabit dalam jenayah, dua pendatang asing tanpa izin (PATI) serta empat individu positif dadah.

“Tumpuan lokasi operasi adalah kawasan bandar raya yang mana berlaku peningkatan PATI hingga mengundang kepada kegiatan jenayah di daerah ini.

“Semua yang ditahan berusia 17 hingga 48 tahun,” katanya menerusi kenyataan hari ini.

Habibi berkata, Operasi Cegah Jenayah ini akan dilakukan secara berterusan dalam usaha membendung PATI, membanteras jenayah dan dadah serta gejala sosial di bandar raya dan daerah ini.

“Orang ramai dialu-alukan untuk menyalurkan sebarang maklumat kepada balai polis berhampiran atau melalui media sosial seperti Facebook Polis Kota Kinabalu,” katanya. – Berita Harian


Diserbu sedang berpesta liar

SERAMAI 14 individu termasuk enam wanita menyewa bilik hotel, di Kota Kinabalu, untuk tujuan khayal dan berhibur, ditahan dalam serbuan dari Bahagian Siasatan Jenayah Narkotik Ibu Pejabat Polis Daerah (IPD) Kota Kinabalu, semalam.

Ketua Polis Daerah Kota Kinabalu Asisten Komisioner Habibi Majinji berkata, polis yang mendapat maklumat berkaitan kegiatan itu menyerbu bilik di hotel berkenaan pada 12.30 tengah hari dan menemukan 14 individu termasuk enam wanita disyaki sedang berpesta liar.

“Pemeriksaan lanjut dalam bilik hotel itu menemui satu pinggan kecil berisi 1 gram dadah jenis ketamin bernilai RM50 untuk tujuan berhibur.

“Seterusnya ujian air kencing mendapati 12 daripadanya positif dadah jenis ketamin iaitu lapan lelaki dan empat wanita,” katanya ketika dihubungi, hari ini.

Menurutnya, siasatan mendapati semua suspek baru keluar dari pusat hiburan di sekitar bandar raya dan menjadikan bilik hotel sebagai persinggahan bagi tujuan khayal sambil berhibur.

“Semua tangkapan berusia antara 21 hingga 35 tahun terdiri daripada warga tempatan dan dua warga Filipina.

“Tangkapan dan rampasan di bawa ke IPD Kota Kinabalu untuk siasatan lanjut.

“Kes disiasat mengikut Seksyen 12(2) Akta Dadah Berbahaya 1952 dan Seksyen 15(1)(A) akta sama,” katanya. – Harian Metro


Kesihatan FC Juara, Ranggu FC Naib Juara Liga Super SAFA Tawau

TAWAU : Kesihatan FC muncul juara Pertandingan Bola Sepak Liga Super Safa bagi merebut Piala Datuk Tawfiq Abu Bakar Titingan selepas menewaskan Ranggu FC dengan jaringan 4-0 pada perlawanan akhir piala itu di Kompleks Sukan Tawau semalam.

Kesihatan FC membawa pulang wang tunai RM10,000, piala iringan dan medal manakala naib johan Ranggu FC membawa pulang wang tunai RM5,000 berserta piala iringan dan medal.

Sementara itu Sharizam Sahar dari Kesihatan FC turut dianugerahkan sebagai Pemain Terbaik kejohanan manakala Bombalai JR merangkul Pasukan Terbaik.

Penerima Anugerah Liga Safa Tawau 2019 juga diberi kepada Pengurus Terbaik (MPT FC), Jurulatih Terbaik (Perillys FC), dan Penyokong Pasukan Terbaik (Stinger FC).

Presiden Safa Tawau, Datuk Nizam Abu Bakar Titingan yang turut menyaksikan perlawanan akhir berkenaan menyampaikan hadiah kepada para pemenang.

Nizam ketika ditemui berkata Safa Tawau melaksanakan pebagai kejohanan bola sepak setiap tahun di daerah ini.

“Antara lain termasuklah Liga Super Safa, Piala Perdana dan Piala FA yang mana secara keseluruhan menyediakan wang tunai terkumpul hampir RM30,000,” katanya.

Nizam berkata ia adalah usaha Safa Tawau untuk mencungkil bakat-bakat baharu selain mendedahkan para penggemar bola sepak daerah ini dengan kejohanan yang berkualiti.


Dua Batalion PGA Baharu Di Sabah Secepat Mungkin

SANDAKAN, 6 Nov: Kertas kerja bagi mewujudkan dua batalion Pasukan Gerakan Am (PGA) di Sabah akan dikemukan kepada kerajaan pusat secepat mungkin, kata  Timbalan Pengarah Keselamatan Dalam Negeri dan Ketenteraman Awam (PGA) Datuk Mastor Mohd Ariff hari ini.

Menurutnya, cadangan mewujudkan batalion baharu di Kunak dan Kudat serta Beluran telah diluluskan pada sidang Parlimen pada 2014, namun Batalion 20 PGA Beluran diwujudkan  terlebih dahulu susulan insiden pencerobohan Lahad Datu pada 2013.

“Saya berharap cadangan mewujudkan Batalion 21 di Kunak dan Batalion 22 di Kudat serta satu lagi Briged PGA di timur Sabah dapat direalisasikan bagi menambah kekuatan PGA di Sabah dalam mengawal keselamatan  secara menyeluruh.

“Kita yakin, jika ada semua kekuatan (PGA) ini, kita mampu mempertahankan Sabah daripada ancaman luar tanpa mengarapkan bantuan daripada negeri lain kerana mereka juga mempunyai tanggungjawab untuk menjaga kawasan tanggungjawab masing-masing sama ada di Sarawak dan juga di Semenanjung,” katanya kepada pemberita pada lawatan kerjanya ke Ibu Pejabat Batalion 20 PGA Beluran di sini hari ini.

Mengenai lawatannya ke Ibu Pejabat Batalion 20 PGA Beluran, beliau prihatin dengan keadaan batalion itu yang terpaksa beroperasi daripada sebuah bangunan komersil yang disewa di sini.

Beliau berkata sebuah tapak berukuran 79 hektar (196 ekar) untuk membina kem Batalion 20 PGA itu telah dikenalpasti di Beluran dan sepatutnya pecah tanah bulan lepas.

Namun, atas masalah teknikal, pengeluaran tender pembinaan kem itu akan dibuat semula oleh Kementerian Dalam Negeri tahun depan, katanya.

“Kita menjangkakan pembinaan dengan kos RM430 juta akan mengambil masa tiga hingga lima tahun.

“Pembinaan akan dilengkapi pejabat dan kuarters yang boleh menempatkan satu kem untuk seluruh pegawai dan anggota seramai lebih 600 orang,” katanya.


Gempa 6.3 Skala Richter Landa Maluku

JAKARTA: Gempa bumi berukuran 6.3 pada skala Richter melanda timur laut Maluku, Indonesia.

Bagaimanapun tiada amaran tsunami dikeluarkan Badan Meteorologi Klimatologi dan Geofisika (BMKG)

Menurut BMKG, gempa itu berlaku pada jam 10.43 pagi waktu Indonesia barat, berpusat di 198 kilometer (km) timur laut Maluku, pada kedalaman 196 km di dasar Laut Arafura, perairan antara Pulau Papua dan Australia.

BMKG kini memantau kejadian itu yang dibimbangi boleh mencetuskan gempa susulan. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Penjawat awam perlu tingkatkan kepelbagaian dalam tugas – Shafie Apdal

KOTA KINABALU, 7 Okt – Penjawat awam perlu meningkatkan kepelbagaian dalam tugas agar berupaya memberi perkhidmatan terbaik ke arah pembangunan rakyat dan negara kata Ketua Menteri Sabah Datuk Seri Mohd Shafie Apdal.

Katanya, penjawat awam memainkan peranan penting dalam memastikan kesejahteraan rakyat hari ini dan juga generasi masa depan.

“Saya berharap perkhidmatan awam memainkan peranan penting (dalam pembangunan negara), khususnya dalam keadaan ekonomi dunia yang tidak begitu stabil.

“Tetapi kita yakin dengan kepimpinan Perdana Menteri Tun Dr Mahathir Mohamad yang mempunyai semangat yang cukup kental dan pandangan yang jelas dalam membaharui pentadbiran negara,” katanya pada Majlis Jasamu Dikenang sempena persaraan wajib Setiausaha Persekutuan Sabah Datuk Nor Rizan Mohd Thani di sini hari ini.

Mohd Shafie turut memberitahu kerajaan bergantung kepada perkhidmatan awam yang cekap dan mampu menjadi enjin pertumbuhan negara.

Sementara itu, Nor Rizan, yang memulakan tugas sebagai Setiausaha Persekutuan Negeri sejak April tahun lepas, berkata beliau bersyukur atas hubungan baik, khususnya dengan kerajaan negeri, sepanjang perkhidmatannya di Sabah.

“Telah menjadi hasrat kami (Pejabat Setiausaha Persekutuan Sabah) untuk memahami semua perancangan kerajaan negeri agar memudahkan kerja kami menyampaikan perkhidmatan terbaik kepada Sabah,” katanya.


Kes Covid-19 Tinggi Di Sabah Bukan Sebab Kurang Fasiliti

KUALA LUMPUR: Jumlah kes baharu positif Covid-19 di Sabah yang tinggi adalah disebabkan pelaksanaan saringan bersasar secara besar-besaran dan tiada kena-mengena mengenai kemudahan kesihatan di negeri itu.

Pakar Epidemiologi dan Ketua Jabatan Kesihatan Masyarakat, Fakulti Perubatan Universiti Kebangsaan Malaysia (UKM), Prof Madya Dr Mohd Rohaizat Hassan berkata, peningkatan kes itu juga dilihat statik.

Katanya, tiada asas pun berhubung dakwaan kekurangan atau kelemahan kemudahan kesihatan di Sabah yang kononnya punca menyukarkan usaha untuk melandai keluk kes jangkitan.

“Tindakan dibuat Kementerian Kesihatan Malaysia (KKM) dan Jabatan Kesihatan Negeri (JKN) Sabah itu untuk mengenal pasti golongan berisiko, termasuk yang ada simptom, sebab kita tahu banyak daerah di Sabah dalam kategori zon merah.

“Jadi pengkelasan risiko sudah dibuat untuk kumpulan berisiko tinggi termasuk di depot tahanan. Mereka akan disaring dan itu yang menyebabkan jumlah kes Sabah sentiasa tinggi dan menyumbang tertinggi dalam negara beberapa hari kebelakangan ini,” katanya, hari ini.

Beliau berkata, menambah kapasiti sumber manusia dan peralatan seperti ventilator adalah untuk kesiapsiagaan dan bukannya gambaran bahawa situasi tidak terkawal.

Sementara itu, Pakar Kesihatan Pekerjaan, Kecemasan dan Kesihatan Am, Dr Hanafiah Bashirun berkata, apabila semakin ramai individu yang disaring, maka makin tinggi kebarangkalian kes positif dikesan dalam kumpulan itu.

“Nak kata kekurangan fasiliti (kesihatan), diakui Sabah tidaklah sebaik dan sebanyak fasiliti di semenanjung khususnya di Lembah Klang.

“Tetapi itu bukan penyumbang kepada jumlah peningkatan kes baharu. Fakta sebenar kenapa kes itu banyak ialah disebabkan saringan Covid-19 yang dilaksanakan secara besar-besaran,” katanya.

Sepanjang dua minggu sejak 1 Oktober hingga semalam, kes Covid-19 di Malaysia berterusan mencatatkan tiga angka dengan rekod tertinggi adalah 691 kes dicatatkan 6 Oktober lalu.

Puratanya, Sabah antara negeri penyumbang angka tertinggi kes baharu dalam gelombang ketiga pandemik Covid-19 melanda negara termasuk semalam menyumbang 65 peratus (429 kes) daripada 660 kes.- HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Hilang Ketika Mandi Sungai, Kanak-Kanak 4 Tahun Ditemui Lemas

SANDAKAN: Seorang kanak-kanak yang dilaporkan hilang di sungai berhampiran Ladang Man Coon di Beluran dekat sini semalam, ditemui lemas pagi tadi.

Mohd Ridwan Suprianto Mohd Aidil, 4, ditemui kira-kira 1km dari lokasi dia dilaporkan hilang.

Jurucakap Pusat Gerakan Operasi Bomba Sabah berkata, mangsa ditemui pasukan bomba pada 9.50 pagi.

“Mayat mangsa kemudian diserahkan kepada polis untuk tindakan lanjut dan operasi ditamatkan pada 10.30 pagi,” katanya ketika dihubungi.

Terdahulu, mangsa dilaporkan hilang dan dikhuatiri lemas ketika mandi di sungai berkenaan kira-kira 5 petang. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Sabah Jangka Lebih Banyak Kluster Baharu Babitkan Unstitusi Pendidikan

KOTA KINABALU: Lebih banyak kluster Covid-19 membabitkan institusi pendidikan dijangka muncul di Sabah selepas ini, kata Menteri Kerajaan Tempatan dan Perumahan Masidi Manjun.

Beliau berkata, Jabatan Kesihatan Sabah kini sedang melakukan saringan kontak rapat dalam kalangan penghuni asrama di enam sekolah dan ia menunjukkan akan berlaku peningkatan kluster.

“Keputusan dan kesimpulan muktamad akan diketahui dalam satu atau dua hari lagi,” katanya ketika dihubungi, hari ini.

Sementara itu, Masidi yang juga jurucakap negeri berkaitan Covid-19 berkata, tiga kluster baharu termasuk satu kluster babitkan institusi pendidikan tercetus di Sabah, hari ini.

Kluster terbabit ialah Kluster Jalan Teritipan di Kota Marudu, Kluster Jalan Binunuk di Beaufort-Papar dan Kluster Montenior di Beaufort-Kuala Penyu.

“Kluster Jalan Teritipan melibatkan pelajar tingkatan empat (indeks kes) di SMK Tandek 2 yang disahkan positif melalui saringan PCR pada 23 Jan dan saringan di kalangan kontak rapat mendapati 37 orang lagi telah dijangkiti.

“Kluster Jalan Binunuk pula melibatkan kakitangan RISDA Beaufort di mana seorang wanita berumur 34 tahun (indeks kes) yang telah disahkan positif pada 22 Jan dan saringan ke atas kontak rapat di kalangan rakan sekerja serta ahli keluarga indeks kes mendapati 13 orang lagi telah dijangkiti,” katanya.

Beliau berkata, jangkitan itu dipercayai berpunca daripada mesyuarat yang melibatkan jumlah yang ramai dalam satu fasiliti yang sama.

Katanya satu lagi kluster tempat kerja iaitu Kluster Montenior melibatkan petugas kesihatan wanita berumur 37 tahun (indeks kes) yang yang tinggal di Kuala Penyu.

“Indeks kes disahkan positif pada 12 Jan dan saringan yang dibuat seterusnya di kalangan kontak rapat mendapati 24 orang daripada kontak generasi pertama, 17 orang daripada kontak generasi kedua dan dua orang kontak generasi ketiga juga telah dijangkiti.

“Mereka adalah terdiri daripada rakan sekerja indeks kes dan ahli keluarga kakitangan kesihatan,” katanya.

Terdahulu Masidi berkata, jumlah kes baharu di Sabah melonjak hari ini iaitu 335 kes berbanding 314 kes, semalam.

Katanya, antara penyumbang utama kes hari ini ialah Kluster Jalan Teritipan yang melaporkan 38 kes baru.

“Daripada 335 kes baharu hari ini, 330 kes adalah dalam Kategori 1 dan 2, tiga kes dalam Kategori 3, dan masing-masing satu kes dalam Kategori 4 dan 5,” katanya. – FMT


COVID-19: Sabah Catat Dua Kes Baharu Hari Ini

KOTA KINABALU: Dua kes baharu positif Covid-19 dilaporkan di Sabah, hari ini.

Kedua-dua kes di Penampang dan Beluran itu merupakan jangkitan tempatan yang dikesan melalui saringan prapembedahan dan saringan rujukan ke hospital.

Menteri Kesihatan dan Kesejahteraan Rakyat, Datuk Frankie Poon berkata, dengan pertambahan dua kes itu menjadikan jumlah keseluruhan kes Covid-19 di Sabah sebanyak 402 kes.

Bilangan kes aktif yang masih dirawat di hospital berpakar seluruh Sabah adalah sebanyak 16 kes, iaitu enam kes di Penampang; tiga kes di Kota Kinabalu, dua kes di Sandakan. Manakala, masing-masing satu kes di Tawau, Tuaran, Kota Belud, Papar dan Beluran.

Beliau berkata, dua kes pulih dilaporkan hari ini dan bilangan kumulatif kes pulih setakat ini kekal seramai 378 kes.

Kes kematian di Sabah kekal dengan lapan kes, masing-masing empat kematian di Kota Kinabalu dan satu kematian di Tawau, Penampang, Keningau dan Tambunan.

Di seluruh Malaysia, sebanyak 21 kes baharu positif Covid-19 dilaporkan dan jumlah keseluruhan kes setakat ini sebanyak 9,023 kes. Kes baharu itu terdiri daripada enam kes tempatan dan 15 kes import.

Bilangan kes aktif di Malaysia sehingga kini adalah sebanyak 196 kes, termasuk dua kes di Unit Rawatan Rapi (ICU).

Manakala, terdapat 18 kes pulih hari ini dan bilangan kumulatif kes pulih sehingga kini adalah sebanyak 8,702 kes.

Kes kematian di Malaysia sehingga kini kekal 125 kes.- BorneoToday

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


800 Botol Minuman Terbuang Bangunkan Replika Bendera Di Tamparuli

TAMPARULI: Sebanyak 800 botol bekas minuman digunakan kakitangan Pejabat Daerah Tamparuli, di sini, untuk membina replika bendera Malaysia, Sabah dan menara berkembar Petronas pada pagar pejabat agensi kerajaan negeri itu.

Kerja kreatif membabitkan hampir 30 kakitangan pejabat daerah itu dilakukan secara gotong-royong pada cuti hujung minggu dan mengambil tempoh beberapa minggu untuk disiapkan.

Penolong Pegawai Daerah Tamparuli Joseph Bangguan berkata dalam usaha menghias kawasan pejabat daerah itu lebih kreatif, replika bendera Malaysia, Sabah dan menara berkembar Petronas dibina menggunakan botol plastik.

“Kami memilih botol terbuang sebagai bahan utama kerana tidak perlu mengeluarkan sebarang kos membeli, kecuali cat dan sedikit peralatan tambahan seperti dawai untuk mengikat.

“Justeru, kami mengambil langkah awal mengumpul botol plastik dan menyapu cat yang kemudiannya diletakkan pada pagar pejabat daerah secara berperingkat,” katanya kepada Bernama, di sini.

Beliau berkata mereka mengambil tempoh beberapa minggu untuk menyiapkan kerja itu memandangkan usaha itu hanya boleh dilakukan pada cuti hujung minggu.

“Kami bersyukur kerana akhirnya berjaya juga menyiapkan kerja kreatif itu, sekali gus menjadikan Pejabat Daerah Tamparuli pertama memiliki replika bendera Malaysia, Sabah dan menara berkembar Petronas di daerah sebelah sini,” katanya.

Joseph berkata pembinaan bendera Malaysia dan Sabah menggunakan 644 botol kosong manakala menara berkembar Petronas lebih 200 botol plastik.

Sehubungan itu, beliau berharap pendekatan diambil Pejabat Daerah Tamparuli membina replika bendera Malaysia dan Sabah itu menimbulkan kesedaran penduduk supaya mengibarkan bendera negara serta negeri menjelang sambutan kemerdekaan negara.

Mengikut sejarah, Pejabat Daerah Tamparuli memulakan perkhidmatan kepada penduduk daerah ini pada 1977, dengan hanya 14 kakitangan di sebuah kedai di pekan ini.

Pada 1982 pentadbiran daerah Tamparuli berpindah bangunan sendiri di Jalan Kampung Bawang berhampiran pekan, manakala 2004 pusat pentadbiran daerah mendapat bangunan baharu menempatkan 38 kakitangan, termasuk Mahkamah Anak Negeri.


Tiada Rombakan Dalam Kabinet Sabah – Ketua Menteri

KOTA BELUD: Ketua Menteri Datuk Seri Panglima Haji Mohd Shafie Apdal memberi jaminan bahawa tiada rombakan Kabinet Sabah akan berlaku dengan penyertaan beberapa bekas Adun Barisan Nasional (BN) ke dalam Parti Warisan Sabah (Warisan).

Beliau berkata Kerajaan Negeri tidak akan melakukan rombakan kerana perkara itu sudah dibincangkan secara panjang bersama bekas Ahli Dewan Undangan Negeri (Adun) BN yang ingin menyertai Warisan.

Katanya, penyertaan Adun-Adun itu tidak dijanjikan sebarang jawatan mahupun pangkat.

”Bagi kita apa yang penting adalah untuk mentadbir dan membangunkan negeri ini dengan semangat kesepaduan yang ada.

”Permuafakatan ini tidak berlandaskan proses tawar-menawar kerana ini adalah atas keredhaan serta keikhlasan mereka (Adun) yang ingin bersama-sama kita (Warisan) untuk memperjuangkan kepentingan rakyat.

”Mereka (Adun) yang menyertai kita ini lebih mementingkan rakyat daripada kedudukan jawatan dan pangkat.

”Walaupun mereka sedar bahawa pangkat dan jawatan membolehkan mereka meningkatkan keupayaan dalam sistem penyampaian tetapi, mereka mendahulukan kepentingan rakyat,” katanya ketika ditanya mengenai kemungkinan rombakan Kabinet Negeri setelah beberapa bekas Adun BN ke dalam Warisan.

Beliau berkata demikian ketika ditemui semasa Majlis Pemimpin bersama Rakyat, di Kampung Taun Gusi, di sini pada Ahad.

Beliau berkata, apa yang penting sekarang adalah usaha membangunkan dan memajukan negeri ini.

Mohd Shafie berkata, kepimpinan Warisan juga menilai secara teliti sebelum menerima mana-mana pemimpin yang ingin menyertai Warisan.

”Kita perlukan disiplin kerana kita sedar rakyat menolak Umno bukan semata-mata kerana parti, rakyat tolak Umno kerana nilai pimpinan yang ada.

”Masyarakat diperingkat akar umbi menolak Umno kerana mahukan perubahan dalam sistem kehakiman, kepolisian dan rasuah yang ada.

”Itulah langkah yang perlu dilakukan dan diterjemahkan mengikut hasrat serta kehendak rakyat.

”Maka yakinlah dalam Pilihan Raya Umum (PRU14) akan datang, kita akan dihukum kalau kita tidak memenuhi apa yang rakyat kehendaki,” ujarnya.

Sejak PRU14 lalu, terdapat sembilan bekas Adun BN menyertai Warisan iaitu Datuk Abdul Muis Picho (Sebatik); Datuk Hamisa Samat (Tanjong Batu); Jamawi Jaafar (Kemabong); Datuk Saddi Abdul Rahman (Sukau); Datuk Bolkiah Ismail (Pitas); Datuk Musbah Jamli (Tempasuk); Datuk Masiung Banah (Kuamut); Datuk Osman Jamal (Balung) dan Datuk Anita Baranting (Tandek). – BorneoToday


Covid-19: Kerajaan Sabah Terus Jejak Golongan Miskin Tidak Tersenarai E-Kasih

KOTA KINABALU: Kerajaan Sabah akan terus menjejaki setiap pelusuk kampung di negeri ini untuk memastikan golongan miskin yang tidak tersenarai dalam e-Kasih akan menerima bantuan Covid-19.

Ketua Menteri Datuk Seri Panglima Mohd Shafie Apdal berkata, sehingga kini, sebanyak 408,000 ketua isi rumah sudah menerima bantuan bekalan makanan.

Namun, jumlah penerima itu tidak sampai 100 peratus daripada populasi rakyat Sabah yang mencecah lebih 3 juta orang.

“Kita mempunyai jumlah rakyat yang ramai maka, kita akan bekerja lebih keras untuk membantu. Ia kerana ada antara mereka ini tidak diketahui berada dimana” katanya ketika ditanya mengenai jumlah keseluruhan rakyat yang dijangka akan dibantu menerusi bantuan Covid-19.

Beliau berkata demikian selepas Majlis Penyerahan Bantuan Kewangan kepada Institusi Pengajian Tinggi Awam/Swasta di Sabah, di sini hari ini.

Atas sebab itu, beliau telah mengarahkan pegawai daerah, Unit Pemimpin Pembangunan Masyarakat (UPPM), Jabatan Perkhidmatan Kebajikan Am supaya mengenal pasti orang-orang daif dan miskin yang memerlukan bantuan di setiap daerah yang ada di negeri ini.

“Kita perlu mempunyai sistem atau struktur yang baik untuk menjejaki golongan miskin yang tidak berada dalam senarai e-Kasih ini.

“Kita juga minta pegawai daerah menjelajah semua tempat bagi menggalakkan masyarakat membuka akaun bank supaya dapat mempermudahkan proses penyaluran bantuan daripada kerajaan,” ujarnya.

Bagaimanapun, beliau faham ada antara penduduk di negeri ini yang berada di pulau-pulau seperti di Pulau Gaya, Pulau Mantanani dan Pulau Banggi tidak mempunyai akses bank di kawasan mereka.

Atas sebab itu, kerajaan Sabah bersikap lebih fleksibel tentang kaedah penyaluran bantuan Covid-19 ini, dengan menyampaikan bantuan secara tunai melalui serahan tangan oleh petugas-petugas yang diamanahkan.

Tambahnya, beliau faham ada bantuan yang tidak kesampaian, sebab itulah pegawai daerah dan kira-kira 3,000 anggota UPPM diarahkan supaya menjelajah setiap daerah bagi memastikan semua rakyat yang miskin menerima bantuan.


PTS Tawau Dan Penjara Sandakan Dikenakan PKPD Mulai Esok

KUALA LUMPUR: Pusat Tahanan Sementara (PTS) Tawau, Penjara Sandakan dan Kuarters Penjara Taman Wira, Sabah, akan dikenakan Perintah Kawalan Pergerakan Diperketatkan (PKPD), berkuat kuasa esok.

Menteri Kanan (Keselamatan), Datuk Seri Ismail Sabri Yaakob, berkata PTS Tawau merekodkan 440 kes positif COVID-19 membabitkan tahanan dan staf, manakala Penjara Sandakan pula 111 jangkitan hasil saringan dijalankan Kementerian Kesihatan (KKM).

“PKPD di PTS Tawau akan membabitkan 1,707 individu terdiri daripada 1,603 tahanan dan 104 kakitangan.

“PKPD di Penjara Sandakan dan Kuarters Penjara Taman Wira pula membabitkan 1,605 individu meliputi 1,308 tahanan serta 297 kakitangan,” katanya pada sidang media, hari ini.

Dalam pada itu, Ismail Sabri berkata, PKPD di Anjung Teduh, FELDA Sahabat, Lahad Datu, yang sepatutnya berakhir esok akan disambung lagi selama dua minggu hingga 20 November depan.

“Setakat semalam, KKM telah menjalankan 2,615 ujian saringan dan merekodkan 56 kes positif COVID-19.

“Seramai 28 individu terbabit sudah sembuh sepenuhnya, namun 28 lagi masih kes aktif,” katanya.

Dalam perkembangan lain, Ismail Sabri berkata, 23 pendatang asing tanpa izin (PATI) ditahan di kawasan Hutan Desaru Coast, Johor, semalam, dipercayai cuba menyeludup masuk ke negara ini.

Secara keseluruhan, beliau berkata, 41 PATI ditahan dalam Op Benteng yang dijalankan pelbagai agensi keselamatan negara, semalam.

“Pihak berkuasa juga berjaya menahan dua tekong serta dua penyeludup, selain merampas lima kenderaan darat,” katanya.

Selain itu, beliau berkata, polis menahan 506 individu atas kesalahan mengingkari Perintah Kawalan Pergerakan Pemulihan (PKPP).

“Ia meliputi premis gagal menyediakan peralatan dan merekod butiran pelanggan (145), tidak memakai pelitup muka (124), gagal mematuhi penjarakan fizikal (96) serta aktiviti pusat hiburan (72),” katanya. – BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


COVID-19: Kes Baharu Tertinggi Direkodkan Hari Ini 3,337 Kes Dengan 15 Kematian

PUTRAJAYA: Kementerian Kesihatan Malaysia (KKM) memaklumkan bahawa terdapat 3,337 kes baharu covid-19 yang dilaporkan pada hari ini. Menurut KKM, kes yang dicatatkan pada hari ini adalah paling tinggi pernah direkodkan.

Menerusi maklumat yang dikongsikan melalui akaun Twitter rasmi KKM, 3,337 kes baharu yang dilaporkan pada hari ini menjadikan jumlah kumulatif kes Covid-19 yang dilaporkan meningkat kepada 147,855 kes secara keseluruhan.

Daripada 3,337 kes baharu yang dilaporkan pada hari ini, sebanyak 3,330 merupakan kes tempatan manakala 7 lagi adalah kes import.

Jumlah kes aktif yang dilaporkan pula adalah sebanyak 32,377 kes. Mereka telah diasingkan dan diberikan rawatan.

Terdapat 195 kes yang sedang dirawat di ICU dan daripada itu, 86 kes memerlukan alat bantuan pernafasan.

Jumlah kes discaj yang dilaporkan pada hari ini pula adalah sebanyak 1,710 kes. Oleh itu, jumlah kumulatif kes discaj meningkat kepada 113,288 kes.

KKM juga turut memaklumkan bahawa terdapat 15 kes kematian baharu yang dicatatkan pada hari ini.  Justeru, jumlah kumulatif kes kematian meningkat kepada 578 kes atau bersamaan dengan 0.4% secara keseluruhannya.


23,465 Kes Baharu Covid-19 Angka Tertinggi , 233 Kematian

PUTRAJAYA: Kementerian Kesihatan (KKM) melaporkan rekod tertinggi kes harian Covid-19 dengan 23,564 jangkitan dikesan dalam tempoh 24 jam lalu.

Rekod sebelumnya adalah 22,948 kes yang dicatat semalam.

Dalam satu kenyataan Ketua Pengarah Kesihatan Dr Noor Hisham Abdullah berkata, jumlah jangkitan kini adalah 1,513,024.

Hisham berkata, terdapat 21,448 kes pulih, menjadikan jumlah mereka yang sembuh dari Covid-19 menjadi 1,241,894.

Terdapat 257,417 kes aktif dengan 1,062 pesakit dirawat dalam rawatan intensif dan 518 memerlukan bantuan pernafasan.

Sementara itu, sebanyak 233 kematian dicatat menjadikan jumlah kematian setakat ini 13,713 kes.

Selangor mencatatkan jumlah kes tertinggi dengan 6,974.

Ia diikuti oleh Sabah (2,738), Sarawak (2,548), Kedah (1,932), Kuala Lumpur (1,652), Pulau Pinang (1,523), Johor (1,323), Kelantan (1,281), Perak (1,248), Melaka (610), Negeri Sembilan (608), Terengganu (521), Pahang (517), Perlis (64), Putrajaya (24) dan Labuan (1).

Hisham berkata, 233 kes kematian pada hari ini yang melibatkan 101 kes di Selangor, 31 kes di Wilayah Persekutuan Kuala Lumpur, 23 kes di Johor, 17 kes di Sabah, 16 kes di Perak, 15 kes di Pulau Pinang, 11 kes di Negeri Sembilan,

Manakala, sembilan kes di Kedah, empat kes di Terengganu, serta masing-masing tiga kes di Kelantan dan Pahang.

“Kes kematian itu membabitkan 199 warganegara dan 34 orang bukan warganegara,” katanya.

Sementara itu, beliau berkata berdasarkan data terkini pada 19 Ogos, nilai RT Malaysia adalah sebanyak 1.04.

Negeri yang mencatatkan nilai RT yang tertinggi adalah Perlis (nilai RT 1.31), diikuti oleh Sabah (nilai RT 1.22), dan Sarawak (nilai RT 1.21).

“Semua negeri mencatatkan RT melebihi 1.0 kecuali Wilayah Persekutuan Kuala Lumpur, Wilayah Persekutuan Putrajaya, Wilayah Persekutuan Labuan, dan Negeri Sembilan,” katanya.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Lelaki Warga New Zealand Ditemui Mati Di Jeti Marina Labuan

LABUAN, 12 Nov: Seorang lelaki warga New Zealand dijumpai mati dengan kesan kecederaan di bahagian atas dan belakang kepalanya di jeti marina Labuan pada tengah hari Ahad.

Ketua Polis Labuan Supt Muhamad Farid Ahmad berkata  Barry James Stanley, 63, bertugas sebagai guru sambilan di Brunei, tiba di jeti itu kira-kira 12 tengah hari dari Brunei bersama-sama rakan senegaranya dengan menaiki kapal layar.

Beliau berkata rakan si mati, Alistair Charles Muir, membantunya mengikat kapal layar itu untuk berlabuh, sebelum pergi makan tengah hari di sebuah hotel berhampiran.

Bagaimanapun, Muhamad Farid berkata Muir terkejut apabila mendapati Stanley, yang memakai seluar pendek dan baju-T, terbaring di laluan jeti itu dengan mulut berdarah, sekembalinya dari makan tengah hari kira-kira 2 petang.

“Dia menjerit meminta tolong daripada pengawal keselamatan di pondok pengawal berhampiran dan dengan bantuan seorang warga Brunei, mereka memberi bantuan pernafasan (CPR) terhadap mangsa tetapi gagal.

“Apabila ambulans tiba 15 minit kemudian, mangsa dibawa ke hospital dan disahkan meninggal dunia pada 2.45 petang,” katanya.

Pemeriksaan awal menunjukkan terdapat kesan geseran pada siku tangan mangsa. Siasatan diteruskan dan punca kematian belum dikenal pasti.


Ijazah PhD kehormat: KDN siasat individu

KUALA LUMPUR: Kementerian Dalam Negeri (KDN) akan menyiasat individu yang menyalahgunakan pangkat dalam agensi penguat kuasa untuk tujuan peribadi.

Timbalan Menterinya, Datuk Mohd Azis Jamman, berkata pihaknya tidak akan bertolak ansur dengan mana-mana individu yang menyalah guna lantikan atau jawatan yang diberikan, terutama apabila digunakan untuk tujuan menyeleweng.

Beliau berkata, kementerian tidak teragak-agak untuk mengambil tindakan sewajarnya terhadap individu terbabit kerana menjatuhkan integriti penguat kuasa sekali gus memberi imej buruk kepada kerajaan.

“Saya akan periksa dengan KDN dan RELA untuk mengetahui hal itu. Tetapi pandangan peribadi saya, jika ia benar-benar dilakukan oleh si penipu, maka kita harus mengambil tindakan.

“Tindakan tegas mengikut lunas undang-undang wajar diambil terhadap individu atau lelaki yang dimaksudkan, sekiranya terbukti wujud unsur penipuan atau manipulasi menggunakan nama mana-mana agensi atau jabatan kerajaan untuk kepentingan peribadi.

“Satu siasatan yang telus wajar dijalankan bagi mengenal pasti kesahihan dakwaan terhadap individu terbabit. Sekiranya terbukti, maka pihak KDN tidak teragak-agak untuk mengambil tindakan sewajarnya demi menjaga nama baik agensi yang bertanggungjawab,” katanya ketika dihubungi BH, hari ini.

Beliau berkata demikian mengulas pendedahan BH pada 31 Mac lalu berikutan seorang lelaki yang mengaku dirinya sebagai pengasas dan presiden organisasi ijazah kehormat di negara ini, serta mengendalikan sebuah universiti antarabangsa menawarkan doktor falsafah (PhD) kehormat disahkan Ahli Bersekutu RELA.

Lelaki yang mengaku anggota RELA berpangkat mejar mempunyai pakaian seragam agensi itu menawarkan PhD kehormat pada harga RM8,000.

Hasil semakan mendapati lelaki itu dilantik sebagai Ahli Bersekutu RELA sejak Oktober 2016.

Sumber memberitahu, lelaki itu bukan anggota mahupun pegawai tetap RELA, sebaliknya dilantik sebagai Ahli Bersekutu yang dibuat atas kapasiti korporat.

Menurut sumber, RELA tidak lagi menggunakan pangkat mejar seperti digunakan Angkatan Tentera

Baru-baru ini, wartawan BH turut dipanggil oleh Bahagian Penguatkuasaan dan Inspektorat Jabatan Pengajian Tinggi, Kementerian Pendidikan di Putrajaya untuk memberi keterangan dan berkongsi maklumat yang diperolehi.

Pegawai yang ditemui berkata, satu kenyataan akan dikeluarkan dalam masa terdekat. – Berita Harian


Tun M Pelawa Semua Parti Politik Melayu Termasuk UMNO Sertai BERSATU

JOHOR BAHRU: Tun Dr Mahathir Mohamad mempelawa semua parti politik Melayu termasuk UMNO menyertai Parti Pribumi Bersatu Malaysia (BERSATU) bagi menguatkan kuasa politik kaum majoriti itu.

Perdana Menteri yang juga Pengerusi BERSATU berkata, penyatuan itu penting kerana Melayu kini sudah terbahagi dan berpecah kepada enam parti.

“Dahulu hanya ada satu parti Melayu iaitu UMNO, tapi kerana tamakkan kedudukan, hari ini orang Melayu berpecah enam.

“Bukan lagi majoriti 60 peratus, tetapi setiap parti hanya 10 peratus. Saya harap orang Melayu yang masih dalam UMNO kena ingat, kita perlu bersatu untuk berjuang apa pun,” katanya.

Beliau berkata demikian kepada pemberita selepas menghadiri Majlis Rumah Terbuka Aidilfitri BERSATU negeri di Dewan Serbaguna Johor Jaya di sini, hari ini.

Yang turut hadir, Timbalan Presiden BERSATU, Datuk Seri Mukhriz Mahathir dan Pengerusi BERSATU Johor, Mazlan Bujang.

Dr Mahathir turut mengingatkan ahli BERSATU supaya menjadikan kejatuhan UMNO di Johor sebagai pengajaran buat parti itu.

“Ini (kejatuhan UMNO) patut jadi pengajaran kepada kita, walau kita mengetuai parti yang kuat tetapi kalau kita menyeleweng, tidak berpegang kepada dasar perjuangan parti, lambat laun (rakyat) akan tolak kita.

“Ini yang berlaku sedangkan Johor dahulu kubu bagi UMNO, tetapi saya nampak sekarang ia sudah jadi kubu BERSATU,” katanya.

Dr Mahathir turut mengingatkan supaya jangan ada pihak menyekat sesiapa yang mahu menyertai BERSATU.

Katanya, isu bantahan dalam parti komponen lain Pakatan Harapan (PH) adalah berbeza.

“Kita tiada kaitan dengan parti lain dan dalam (komponen) Pakatan Harapan, mereka pun mendapat ahli baharu,” katanya.


123 anak penyu gergasi dicuri

SEJUMLAH 123 anak penyu gergasi dicuri dari pusat pembiakan di kepulauan Galapagos, kata pihak berkuasa di Ecuador.

“Ia hilang serentak, kesemua sekali berjumlah 123 ekor. Ia adalah satu rompakan,” kata Washington Paredes ketika dihubungi melalui telefon.

Menurut beliau, kejadian terbabit berlaku Selasa minggu lalu.

Pihak pengurusan Taman Negara Galapagos memberitahu, mereka sedang menyediakan kenyataan berhubung insiden di pusat pembiakan di Isabela itu.

Penyu gergasi adalah simbol kesayangan kepulauan itu yang diinspirasikan oleh teori evolusi Charles Darwin.

Kementerian Alam Sekitar berkata, mereka juga akan mengeluarkan kenyataan sebaik sahaja memperoleh maklumat secara rasmi.

Parades berkata, pusat pembiakan terbabit tidak memiliki kawalan keselamatan yang amat buruk tanpa sebarang kamera keselamatan atau sistem penggera cahaya.

“Kesemua penyu itu terbiar begitu sahaja. Jika ada orang yang mahu datang pada waktu malam dan mencuri, amat mudah sekali,” katanya.

Pada Jun, 26 penyu dewasa yang diseludup ke Peru berjaya dikembalikan ke pulau berkenaan.

Sebanyak 12 spesis penyu gergasi berada di kepulauan terbabit yang juga tapak warisan semula jadi Pertubuhan Bangsa Bangsa Bersatu (PBB).


Kanak-Kanak Perempuan 18 Bulan Hilang

BEAUFORT: Seorang kanak-kanak perempuan berusia 18 bulan dikhuatiri jatuh sungai atau hilang di hutan selepas keluar dari rumah di Kampung Batu 66, di sini, hari ini.

Kanak-kanak terbabit, Jude Angel, hanya disedari hilang kira-kira jam 8.30 pagi tadi oleh neneknya apabila mendapati pintu rumah terbuka dan mangsa tidak ditemui di sekitar kawasan rumah.

Ketua Balai Bomba dan Penyelamat (BBP) Beaufort, Muhammad Hasbullah Nenggok, berkata pihaknya menerima panggilan berhubung kejadian itu pada jam 11.19 pagi.

“Bapa mangsa memaklumkan, dia dan isteri pada ketika itu sedang berniaga di Tamu Beaufort dan anak mereka itu dijaga oleh mentuanya.

“Mentuanya hanya menyedari kanak-kanak itu tiada di rumah pada jam 11.19 pagi. Pakaian terakhir dipakai mangsa adalah baju berwarna putih dengan lambang kartun dan berseluar warna biru,” katanya.

Muhammad Hasbullah berkata, operasi mencari dan menyelamat (SAR) dimulakan pada jam 12.30 tengah hari di sekitar tepi sungai dan kawasan kebun.

Beliau berkata, operasi SAR dipecahkan kepada tiga kumpulan, yang turut dianggotai Angkatan Pertahanan Awam (APM) Beaufort dan penduduk kampung. – BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Ingkar PKP: Pemandu Teksi Ditahan Bersama 250 Bungkus Rokok Pelbagai Jenama

TAWAU; 20 APRIL 2020 (Isnin) – Seorang lelaki pemandu teksi ditahan selepas didapati membawa muatan 250-bungkus rokok seludup pelbagai jenama ketika cuba melepasi Sekatan Jalan Raya (SJR) di Jalan Utara – Merotai, Sabtu lepas.

Ketua Polis Daerah Tawau, ACP Peter Anak Umbuas dalam kenyataannya berkata, suspek didapati tidak mematuhi arahan Perintah Kawalan Pergerakan (PKP) sebagaimana dikuatkuasakan kerajaan Selain melakukan kesalahan memiliki rokok seludup.

Kesemua rokok pelbagai jenama itu dipercayai di beli di terminal bas (Apas) di Tawau dan hendak dibawa ke Merotai Besar menggunakan teksi dipandu suspek.

Pasukan keselamatan yang mengawal SJR di kawasan tersebut melakukan pemeriksaan lanjut selepas mendapati suspek dalam keadaan mencurigakan kira-kira pukul 10.20 pagi.

Melalui pemeriksaan itu, pasukan keselamatan telah menjumpai kesemua rokok seludup berkenaan yang disimpan didalam kotak besar dan diletakkan di ruang penyimpanan barang teksi berkenaan. H

asil pemeriksaan lanjut mendapati, suspek membawa muatan rokok sebanyak 60 bungkus rokok jenama Astro Merah, 10 bungkus rokok jenama Astro Hijau, 70 bungkus rokok jenama LA dan 110 bungkus rokok jenama Premium.Kesemua rokok berkenaan dirampas dan teksi dipandu suspek turut ditahan.

Pemeriksaan lanjut juga mendapati teksi berkenaan merupakan teksi sewaan yang disewa suspek secara bulanan dengan kadar 350-ringgit sebulan milik sebuah syarikat.

ACP Peter berkata, hasil semakan turut mendapati suspek memiliki rekod jenayah lampau pernah ditahan dibawah Seksyen 15 (1)(c) Akta Dadah Berbahaya (ADB) 1953 pada tahun 2003.

Katanya, kes tersebut disiasat di bawah Seksyen 269 Kanun Keseksaan dan Peraturan 11 Peraturan-Peraturan Pencegahan dan Pengawalan Penyakit Berjangkit (Langkah-Langkah Di Dalam Kawasan Tempatan Jangkitan) (No. 3) 2020.


SPRM tahan lima suspek kemuka penyata bank palsu dapatkan tender RM8.8 juta

TAWAU: Suruhanjaya Pencegahan Rasuah Malaysia (SPRM) menahan reman lima suspek yang disyaki mengemukakan penyata bank palsu untuk mendapatkan tender keseluruhan bernilai kira-kira RM8.8 juta.

Kesemua suspek terbabit terdiri daripada pemilik dan pengurus syarikat perbekalan makanan bermasak sekolah menengah asrama di sekitar daerah ini, ditahan reman sehingga 21 Januari.

Tempoh tujuh hari tahanan reman itu diputuskan Majistret Herlina Muse di Mahkamah Tawau di sini pada Selasa, terhadap kesemua suspek; tiga wanita dan dua lelaki, berumur 35 – 65 tahun.

Kesemua mereka hadir di mahkamah dengan keadaan tangan bergari sambil diiringi oleh pegawai-pegawai SPRM yang diketuai Pegawai Penyiasat SPRM Tawau Johari Lahat.

Utusan Borneo difahamkan, kelima-lima suspek berkenaan disiasat dalam empat kes berasingan membabitkan empat syarikat terlibat untuk kontrak dua tahun antara 2017 sehingga 2018.

Kertas siasatan dibuka mengikut Seksyen 18 Akta SPRM 2009 kerana disyaki mengemukakan tuntutan palsu, dan jika sabit kesalahan, boleh dikenakan hukuman penjara sehingga 20 tahun.

Mereka yang disabit bersalah juga boleh didenda lima kali ganda nilai barang-barang yang sudah dimasukkan ke dalam tuntutan dakwaan palsu atau RM10, 000, mengikut angka lebih tinggi.

Terdahulu, kesemua suspek terbabit ditahan di lokasi-lokasi berasingan di sekitar daerah ini, termasuk di Pejabat SPRM Tawau antara jam 1.20 petang sehingga 9 malam pada Isnin.  – Utusan Borneo


COVID-19: 1,327 Kes Baharu, 4 Kematian Direkodkan Hari Ini

PUTRAJAYA: Sebanyak 1,327 jangkitan baharu COVID-19 dilaporkan, hari ini, yang menyaksikan Selangor terus mencatat angka harian tertinggi dengan 366 kes.

Ketua Pengarah Kesihatan, Tan Sri Dr Noor Hisham Abdullah, berkata pertambahan meliputi 11 kes import yang mendapat jangkitan dari luar negara itu membawa kepada jumlah kumulatif 333,040 dan 14,518 kes aktif di negara ini.

Beliau berkata, dua negeri menyusuli Selangor menyumbang angka jangkitan tertinggi kali ini ialah Sarawak dengan 276 kes dan Pulau Pinang (205).

“Empat kematian baharu akibat COVID-9 direkod, menjadikan jumlah kumulatifnya mencecah 1,233 kes,” katanya dalam kenyataan, hari ini.

Hingga jam 12 tengah hari tadi, sebanyak 1,247 pesakit dilaporkan sembuh yang membawa kepada jumlah keseluruhan 317,289 kes, setakat ini.

Dalam pada itu, 154 kes sedang dirawat di Unit Rawatan Rapi (ICU) dengan 65 memerlukan bantuan alat pernafasan.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Jabatan Kesihatan Sabah Nafi Dakwaan Ambil Organ Dalaman Mayat Warga Indonesia

KOTA KINABALU, 25 Dis : Jabatan Kesihatan Negeri Sabah (JKNS) menafikan dakwaan  laporan sebuah media Indonesia, mengenai pengambilan organ dalaman daripada seorang warga negara itu yang meninggal dunia, selepas dibedah siasat dijalankan pada 7 Dis lalu di Hospital Queen Elizabeth di sini.

Pengarah JKNS Datuk Dr Rose Nani Mudin berkata semua organ telah dikembalikan bersama jenazah dikenali Sadiman Hamal, 38, apabila ditemukan meninggal dunia di sebuah kapal pada 1 Dis lepas, sebelum disahkan kematiannya berpunca daripada jangkitan paru-paru dan sakit jantung.

Katanya setiap sampel tisu yang diambil adalah berukuran 1 inci x 1 inci (2.54 sentimeter x 2.54 sentimeter), dan pegawai perubatan forensik telah menerangkan kepada saudara mangsa bahawa beberapa sampel tisu kecil dari organ akan diambil, untuk dihantar ke makmal bagi mengetahui punca kematian.

“Pihak hospital dimaklumkan polis, mangsa tidak mempunyai waris terdekat di negara ini namun polis berjaya mengesan beberapa individu yang mengaku saudara Sadiman, serta mengenali waris terdekatnya di Indonesia sebelum salah seorang daripada mereka membuat pengecaman mayat mangsa,” katanya dalam kenyataan di sini hari ini.

Dr Rose Nani berkata pegawai perubatan forensik yang mengendalikan bedah siasat itu telah menerangkan keputusan bedah siasat kepada saudara mangsa, dan individu berkenaan akan menyampaikan maklumat kepada waris mangsa di Indonesia.

Beliau berkata pihak majikan telah menguruskan proses penghantaran jenazah yang telah dimandikan dan dikafankan, sebelum dihantar ke Lapangan Terbang Antarabangsa Kota Kinabalu pada 17 Dis dan jenazah selamat tiba di Indonesia pada 20 Dis lalu.

“JKNS menyampaikan rasa simpati kepada keluarga mangsa dan semua urusan bedah siasat serta proses penghantaran mayat mengikut garis panduan yang ditetapkan,” katanya.

Baru-baru ini media tempatan Indonesia mendakwa jenazah yang berasal dari Polewali Mandar, Indonesia yang bekerja di Sabah, dihantar kepada waris tanpa organ dalaman.- BERNAMA


Sedco, CIS Rancang Bina Kilang ‘Klinker’ Bagi Penuhi Permintaan Simen Di Sabah

KOTA KINABALU, 5 Ogos: Perbadanan Pembangunan Ekonomi Sabah (Sedco) dan Cement Industries (Sabah) Sdn Bhd (CIS) merancang membina sebuah kilang ‘klinker’ iaitu bahan utama pembuatan simen di Sabah, sebagai usaha mengurangkan kos bahan itu dan memastikan bekalan yang mencukupi.

Menteri Perdagangan dan Perindustrian Sabah  Sabah Datuk Wilfred Madius Tangau berkata ketika ini CIS perlu mengimport klinker dari Semenanjung Malaysia dan juga luar negara.

Katanya yang juga timbalan ketua menteri Sabah menjelaskan CIS tidak mengeluarkan klinker, dan hanya memproses klinker menjadi simen.

“Oleh yang demikian struktur kos pengeluaran CIS adalah berbeza berbanding dengan pengeluar di Semenanjung Malaysia atas faktor-faktor bahan mentah, pengangkutan kapal dan logistik. Justeru harga jualan simen di Sabah tidak selaras dengan harga jualan di Semenanjung Malaysia,” katanya menjawab soalan Robert Tawik (STAR-Bingkor) pada Persidangan Dewan Undangan Negeri, di sini hari ini.

Robert ingin tahu adakah kerajaan tidak bercadang untuk mengkaji semula harga simen yang dijual di pasaran dan menyelaras harga-harga jualan simen di Sabah dan Semenanjung Malaysia.

Wilfred Madius berkata walaupun harga jualan simen di Sabah lebih tinggi berbanding harga di Semenanjung Malaysia pada masa ini, ia adalah pada harga yang munasabah.

Katanya bagi tempoh lebih 10 tahun kebelakangan ini, harga jualan simen di Sabah tidak naik, walaupun terdapat kenaikan ketara dalam kos bahan mentah disebabkan kejatuhan mata wang ringgit.

Beliau berkata CIS telah menurunkan harga simen sebanyak enam peratus bagi pasaran Pantai Timur Sabah, apabila terminal simen pukal mula beroperasi di Pelabuhan Lahad Datu pada awal 2009.

“Penurunan harga itu dapat dibuat melalui penjimatan kos pengendalian dan pengangkutan simen dari kilang simen Teluk Sepanggar di Kota Kinabalu melalui kapal setelah terminal simen tersebut beroperasi dan hasil penjimatan  kos telah dinikmati oleh para pengguna melalui penurunan harga,” kata Wilfred Madius .


Penyanyi Ditahan Serang Bekas Isteri

KUALA LUMPUR : Polis menahan seorang penyanyi atas dakwaan memukul bekas isterinya ketika datang mengambil anak mereka di rumahnya.

Ketua Polis Daerah Petaling Jaya, Fakhrudin Abdul Hamid berkata, kejadian itu berlaku di kawasan parkir rumah penyanyi terbabit di Kota Damansara semalam.

Katanya, perselisihan faham berlaku antara kedua-duanya kerana bekas isteri berusia 27 tahun itu enggan bergambar dengan suspek.

Penyanyi itu kemudian memarahi dan memukulnya, menyebabkan badannya lebam dan sakit. Wanita itu kemudian membuat laporan polis.

“Suspek berumur 45 tahun itu ditahan di kediamannya bagi membantu siasatan. Hasil ujian saringan air kencing terhadap suspek adalah negatif,” katanya dalam kenyataan.

Beliau berkata, suspek akan dibawa ke Mahkamah Majistret esok untuk permohonan reman.

Kes itu disiasat di bawah Seksyen 323 Kanun Keseksaan dan Seksyen 18(A) Akta Keganasan Rumah Tangga (Pindaan) 2017. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Tetak 4 Sekeluarga Kerana Minta Hutang, Dua Beranak Diburu

BELURAN: Gara-gara meminta hutang, empat sekeluarga dipercayai ditetak dua beranak dalam kejadian di sebuah ladang, di Kampung Cahaya Baru, di Beluran.

Ketua Polis Daerah Beluran Kasim Muda, berkata kedua-dua suspek berkenaan yang juga anak dan bapa, masing-masing berusia 23 dan 51 tahun, kini diburu bagi membantu siasatan.

Katanya, dalam kejadian kira-kira jam 5.30 pagi itu, empat mangsa berusia antara 18 hingga 47 tahun parah selepas ditetak dalam satu pergaduhan di ladang terbabit.

“Sebelum kejadian berkenaan, isteri mangsa menegur kakak perempuan suspek untuk menuntut bayaran hutang lalu berlaku pertengkaran. Suspek lelaki berusia 23 tahun marah lalu bertindak menyerang isteri mangsa dengan sebilah parang.

“Mangsa cuba menghalang suspek, namun ditetak di bahagian tangan,” katanya menurut laporan Harian Metro.

Kasim berkata, pergaduhan kemudiannya dileraikan penyelia ladang, yang kemudian membawa mangsa ke pejabat untuk mengelakkan keadaan tidak terkawal.

Katanya, suspek pada mulanya pulang ke rumahnya, tetapi kembali bersama bapanya lalu bertindak menetak tiga lagi ahli keluarga mangsa sehingga parah.

“Sejurus kejadian, kedua-dua suspek melarikan diri dan usaha mengesan kedua-duanya sedang giat dijalankan.

“Empat orang mangsa kemudiannya dikejarkan ke Hospital Duchess of Kent (HDOK) Sandakan untuk rawatan lanjut dan dilaporkan dalam keadaan stabil,” katanya.

Kassim berkata, orang ramai yang mempunyai maklumat berkaitan kes supaya tampil menyalurkan maklumat di balai polis berhampiran.

Katanya, kes disiasat mengikut Seksyen 326 Kanun Keseksaan kerana mendatangkan kecederaan.


Pembangkang Perlu Rebut Peluang Kerjasama Rentas Politik Demi Negara – Ongkili

KOTA KINABALU: Pihak pembangkang perlu merebut peluang kerjasama rentas politik bagi mendahulukan keperluan negara dan mengutamakan kestabilan ekonomi serta politik.

Presiden Parti Bersatu Sabah (PBS), Datuk Seri Dr Maximus Ongkili berkata semua pihak perlu bersama-sama membawa negara ini maju ke hadapan sebagai tanda komitmen solidariti.

Jelasnya, melihat kepada keadaan politik negara ketika ini, semua pihak perlu bekerjasama dan mengenepikan perbezaan fahaman politik, sesuai dengan slogan ‘rakyat didahulukan’.

“Tanggungjawab yang lebih penting kini adalah membendung penularan COVID-19, menyelamatkan nyawa dan memulihkan ekonomi negara.

“Ini bukan masanya untuk bertengkar soal siapa yang patut menjadi Perdana Menteri. Kita boleh menyelesaikan masalah itu melalui pilihan raya umum dengan mengembalikan semula mandat kepada rakyat,” katanya dalam satu kenyataan pada Jumaat.

Bagaimanapun, beliau menegaskan bahawa ini bukanlah waktu yang sesuai untuk mengadakan pilihan raya.

“Rakyat berhak mendapat perkhidmatan yang lebih baik daripada pihak kerajaan, dan bukannya pergi mengundi, terutamanya ketika pandemik COVID-19 masih ditahap yang membimbangkan,” katanya.

Maximus berkata ketujuh-tujuh cadangan kerjasama yang dinyatakan oleh Perdana Menteri, Tan Sri Muhyiddin Yassin, demi kestabilan negara, harus dipertimbangkan secara positif oleh semua pihak.

“Ini adalah peluang untuk membina kerjasama antara parti dan mengembalikan negara ke landasan yang lebih stabil dalam memulihkan kesihatan dan ekonomi negara,” katanya lagi. – AWANI

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Mercu Tanda Baharu Bandaraya Kota Kinabalu Bernilai RM3.5 Bilion

KOTA KINABALU: Kumpulan Yayasan Sabah dan Zillion Ventures Sdn Bhd meterai Perjanjian Pembangunan untuk membina The Waterfront bernilai RM3.5 bilion

Usaha itu bertujuan membangunan sebuah pembangunan komersial campur yang terdiri daripada hotel, premis perniagaan, pangsapuri dan suites.

Perjanjian berkenaan disempurnakan oleh Pengarah Yayasan Sabah Datuk Jamalul Kiram  Mohd. Zakaria bersama Pengarah Zillion Ventures Sdn Bhd Datuk Yeo Hock Ching sambil disaksikan oleh Setiausaha Korporat Yayasan Sabah  Dr. Ishak Haji Johari dan Pengarah Zillion Ventures Sdn Bhd Redzuan Kupamuthu @Ismail.

Turut hadir menyaksikan perjanjian berkenaan ialah Ketua Menteri Datuk Seri Mohd Shafie Apdal.

Menurut Jamalul dalam satu kenyataan di sini kelmarin,  The Waterfront adalah sebuah pembangunan campur moden yang akan membangunkan lagi kawasan sedia ada iaitu KK Waterfront dan Anjung Samudera.

Katanya, kawasan berkenaan adalah menjadi lokasi tumpuan utama pelancong di bandaraya kerana ia menempatkan pusat hiburan, restoran dan pemandangan matahari terbenam.

Menurutnya, pembinaan yang dilakukan itu boleh memberi manfaat kepada Kumpulan Yayasan Sabah untuk mendapat pendapatan dana diperlukan bagi memberikan bantuan dalam bentuk biasiswa kepada pelajar. Pembinaan itu juga mampu mewujudkan peluang pekerjaan.

Sementara itu, Yeo percaya bandaraya ini mempunyai potensi besar untuk menjadi destinasi utama kepada pelancong antarabangsa memandangkan Kota Kinabalu dikurniakan kekayaan alam sekitar, pulau-pulau, pantai serta pemandangan yang cantik.

Katanya,  kos pelaburan untuk pembinaan projek berkenaan bernilai RM3.5 bilion dengan pelbagai kemudahan fasiliti bertaraf antarabangsa bakal dibina di kawasan berkenaan.

Yeo percaya Ketua Menteri mampu mencapai visinya untuk membangunkan negeri ini dengan siapnya projek itu nanti.


Rafizi atasi Azmin dengan 3 undi pemilihan semula di Keningau

KENINGAU: Rafizi Ramli memenangi saingan pemilihan jawatan Timbalan Presiden PKR dengan perbezaan tiga undi mengalahkan pencabarnya, Datuk Seri Mohd Azmin Ali pada pemilihan semula cabang Keningau, hari ini.

Berdasarkan keputusan pemilihan, Rafizi mendapat 624 undi, manakala Mohd Azmin sebanyak 621 undi, dengan Rafizi kini menang di sembilan daripada 25 cabang PKR seluruh Sabah.

Sementara itu, bagi jawatan Ketua Cabang, pemangku Ketua Cabang Keningau, Johari Tahir kalah di tangan pencabar terdekatnya, Datuk Dr Sangkar Rasam dengan perbezaan 363 undi.

Sangkar mendapat 816 undi berbanding 453 undi diperolehi Johari, manakala seorang lagi calon, Haslina Abin Kassim mendapat 330 undi.

Pemilihan semula yang diadakan di Kompleks Sukan Keningau, di sini yang dijalankan serentak dengan pemilihan di Sarawak tamat jam 4.15 petang tadi.

Pemantau pemilihan pusat pengundian, Suryamuizzudin Kamarudin, berkata secara keseluruhan proses pengundian berjalan lancar dengan seramai 2,745 daripada kira-kira 6,000 ahli bagi cabang Keningau keluar mengundi.

“Pengiraan undi lewat sedikit disebabkan isu internet,” katanya mengulas punca keputusan pemilihan yang mengambil masa dua jam sebelum diumumkan.

Pemilihan semula di cabang Keningau diadakan berikutan kekecohan yang turut menyebabkan Rafizi dikasari berlaku ketika pengundian di cabang itu pada minggu lalu.- Berita Harian


Sabah Tidak Pernah Dan Tidak Akan Iktiraf Tuntutan ‘Waris Kesultanan Sulu’ – Hajiji

KOTA KINABALU : Kerajaan Negeri Sabah tidak pernah dan tidak akan mengiktiraf tuntutan ‘waris Kesultanan Sulu’ terhadap negeri itu, kata Ketua Menteri Datuk Hajiji Noor.

Menyifatkan tuntutan itu sebagai “sesuatu yang tidak masuk akal,” beliau menegaskan bahawa Sabah adalah sebuah negeri berdaulat dalam Persekutuan Malaysia.

Justeru, Hajiji menggesa rakyat agar bertenang dalam isu itu dan menyerahkan kepada pasukan perundangan kerajaan negeri dan persekutuan untuk menanganinya.

“Ia adalah satu tuntutan yang tidak masuk akal. Kedaulatan Sabah dalam Persekutuan Malaysia tidak seharusnya dipertikai,” menurutnya dalam kenyataan malam ini.

Pada Rabu lepas, kenyataan bersama yang dikeluarkan oleh Kementerian Luar dan Jabatan Peguam Negara memaklumkan Kerajaan Malaysia menolak sepenuhnya award sebanyak US$14.92 bilion (RM62.6 bilion) yang kononnya perlu dibayar kepada ketrurunan Sultan Sulu terakhir iaitu Sultan Jamalul Kiram II.

Menurut laporan media, sebuah mahkamah timbang tara Perancis pada Isnin lepas memutuskan bahawa Malaysia telah melanggar perjanjian yang ditandatangani pada 1878 dan diperintah membayar sekurang-kurangnya US$14.92 bilion kepada keturunan Sulu Sultan yang terakhir itu.

Award itu dikeluarkan oleh penimbang tara Sepanyol Gonzalo Stampa pada 28 Feb lepas. Proses timbang tara yang bermula di Sepanyol itu telah dipindahkan ke Paris di mana award tersebut diputuskan. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Perdana Menteri Selesai Menghadap Agong

KUANTAN: Perdana Menteri, Tan Sri Muhyiddin Yassin meninggalkan Istana Abdulaziz, Indera Mahkota, di sini, kira-kira jam 7.10 malam tadi.

Antara orang kenamaan yang dilihat mengiringi Perdana Menteri ialah Panglima Angkatan Tentera, Jeneral Tan Sri Affendi Buang.

Perdana Menteri sebelum itu tiba di istana berkenaan pada jam 4.40 petang bagi menghadap Yang di-Pertuan Agong Al-Sultan Abdullah Ri’ayatuddin Al-Mustafa Billah Shah.

Terdahulu, sekitar pukul 4.30 petang, Yang di-Pertuan Agong, Al-Sultan Abdullah Ri’ayatuddin Al-Mustaffa Billah Shah dilaporkan memasuki pekarangan istana sama selepas menziarahi makam ayahanda baginda di Pekan.

Ketika ini, spekulasi bertiup kencang bahawa Perdana Menteri menghadap Yang di-Pertuan Agong bagi mendapatkan perkenan untuk melaksanakan darurat. – AWANI

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Simbah asid kerana cemburu buta

HANOI: Disebabkan cemburu melampau, seorang ahli bomba di Vietnam didakwa sanggup menyimbah asid pada wajah tunangnya ketika hari pertama Tahun Baru.

Nguyen Truong Nam Hai, 24, leftenan kedua di Jabatan Bomba Da Nang di bandar Vietnam, dituduh menyimbah bahan kimia kaustik pada wajah bakal isterinya Le Lan Vy, 24, lapor Daily Mail.

Mangsa yang memuat naik status di Facebook, menuduh suspek menyerangnya kerana dia cuba memutuskan perhubungan mereka sebelum berkahwin selepas Hai dilaporkan berlaku kasar terhadapnya.

Vy berkata, suspek pada awalnya adalah penyayang dan memberinya sepenuh perhatian, membuatkan dia bersetuju untuk berkahwin pada bulan Disember selepas mendaftar untuk majlis perkahwinan.

Tetapi semakin dekat dengan tarikh perkahwinan, dakwa mangsa, suspek berkelakuan kasar dan sanggup memukulnya disebabkan cemburu buta.

Mangsa cuba memutuskan hubungan itu, tetapi suspek meminta keluarga mereka berbincang bagi menyelesaikan masalah mereka. Suspek tiba di rumah mangsa bersama keluarganya pada 1 Januari dan bertindak menyimbah asid ketika berjalan ke arah dapur.

Mangsa mengalami luka terbakar teruk di wajah, lengan serta kaki manakala ibu bapanya cedera ringan.

Dia terpaksa menjalani hampir 10 pembedahan dalam tempoh lima bulan bagi membetulkan wajahnya yang buruk, kata ibu mangsa.

Polis kini menyiasat kes berkenaan dan dakwaan ke atas suspek sedang dibuat. Suspek turut dipecat dari jabatan bomba dan pangkatnya dilucutkan. – Agensi


Penyelamat terdesak, angka korban Palu kini 1,558

PALU: Pasukan pencari terdesak untuk mencari mangsa yang terselamat, seminggu selepas gempa bumi dan tsunami dahsyat membadai Indonesia, menjadikan angka korban akibat bencana meningkat melebihi 1,500 orang.

Hanya sisa kemusnahan terlihat di Bandar Palu, pulau Sulawesi selepas bencana gempa bumi berukuran 7.5 magnitud dan tsunami, meranapkan rumah, menumbangkan pokok dan memusnahkan kenderaan.

Selepas beberapa hari tertunda, bantuan antarabangsa akhirnya mula tiba di zon bencana, dengan hampir 200,000 orang memerlukan bantuan kemanusiaan, kata Pertubuhan Bangsa-Bangsa (PBB).

Segelintir yang terselamat, bertindak berani menjarah kedai dan lori-lori yang membawa bekalan dengan alasan terdesak untuk mendapatkan keperluan asas.

Insiden ini memaksa pihak berkuasa bertindak lebih tegas termasuk dibenar melepaskan tembakan sebagai amaran.

Pihak berkuasa sebelum ini menetapkan hari ini sebagai tempoh akhir untuk mencari mangsa yang terperangkap di bawah runtuhan bangunan, walaupun peluang untuk menemui mangsa yang terselamat sangat tipis.

Jurucakap tentera tempatan, Muhammad Thohir berkata angka korban meningkat kepada 1,558 orang, naik kira-kira 100 dari angka rasmi sebelumnya.

Lebih 100 orang masih belum ditemui, manakala beratus-ratus mayat sudah dikebumikan di kubur besar bertujuan membanteras wabak penyakit.


Cara Padamkan MySejahtera Di Nombor Lama & Gantikan Ke Nombor Baharu, Jika Bertukar Nombor!

MySejahtera adalah satu aplikasi yang wajib ada di dalam peranti anda ketika menjalani fasa norma baharu. Perlu dikemaskini setiap masa bagi mengetahu status terkini anda.

Berhajat menukar nombor telefon? Mungkin ada permasalahan datang sekiranya anda bertukar nombor telefon. Bimbang pula dengan akaun MySejahtera yang telah didaftarkan dengan nombor tersebut akan hilang, terpadam dan sebagainya.

Kebarangkalian mengalami masalah nombor telefon dan email tidak aktif, atau mungkin anda telah logout dari akaun MySejahtera, jadi apa perlu buat? Sebenarnya anda boleh sahaja membuat akaun baharu  tetapi dengan syarat anda perlu padam akaun lama terlebih dahulu. Perkongsian daripada Siti Nur Zulaikha, boleh menyelesaikan masalah anda.

NOTA: BUKA DEKAT CHROME di pautan https://mysejahtera.malaysia.gov.my/help/ (jangan sesekali buka dekat MySejahtera).

Di sini cara bagaimana untuk memadam ataupun delete akaun MySejahtera anda yang lama walaupun anda tidak dapat login ke akaun tersebut. Untuk membuat sebarang perubahan kepada akaun MySejahtera, anda boleh menggunakan perkhidmatan MySejahtera Helpdesk.

Sistem ini akan memaparkan pelbagai masalah yang dihadapi secara terperinci. Kebanyakan isu biasa ada disenaraikan dalam Soalan Lazim (FAQ). Hijabi inia kongsikan cara padam akaun. Untuk kemaskini maklumat pun boleh gunakan cara yang lebih kurang sama.

Langkah 4: Kemudian klik ‘G’ -Saya ingin memadamkan akaun saya

Langkah 5: Masukkan ID Pengguna MySejahtera yang lama (tolong faham yang lama. Kalau ID Pengguna MySejahtera nombor telefon, masukkan nombor telefon, kalau ID Pengguna e-email maka masukkan email.

Langkah 6: Masukkan ID Pengguna MySejahtera yang lama (kalau Id Pengguna MySejahtera nombor telefon, tekan nombor telefon dalam bulatan kecil. Jika Id Pengguna MySejahtera e-mel, tekan e-mel) alamat e-mel untuk dihubungi tu masukkan e-mel yang aktif ye.

Langkah 7: Nanti akan jadi macam ini (tunggu e-mel)

Langkah 8: Akan dapat e-mel pertama yang dihasilkan secara automatik. Jangan balas e-mel ini.

Langkah 9: E-mel kedua (E-mel ini penting. Baca betul-betul e-mel ini, kalau sebiji macam ni, boleh ke langkah ke 10 dan e-mel ini akan ambil masa ye. Kalau nasib anda baik, sekejap sahaja, kalau sistem jem, tak mustahil anda perlu tunggu hingga 5 hari.

Langkah 10: Buka akuan MySejahtera  (kalau tak ada lagi, boleh daftar dulu ye) tekan ‘COVID-19 Vaccination’

Langkah 11: Klik Vaccine for (nama anda)

Langkah 12: Nanti akan jadi macam ini (tengok ejaan nama, ic dan nombor telefon. Kalau salah boleh edit) lepas itu tekan ‘Confirm’

Langkah 13: Jawab semua soalan (soalan 1 dan 4 tu penting. Soalan 1 jawab YA, soalan 4 tu masukkan alamat sampai keluar peta dalam petak tu. Soalan-soalan lain tu asas tentang diri anda.

Langkah 15: Sudah siap (semua maklumat dalam MySejahtera yang lama telah pun dipindahkan ke dalam MySejahtera yang baru)


Kerajaan ‘Gagal’ Dari Sudut Mana? – Annuar Musa

KUALA LUMPUR: Kenyataan dan tanda pagar “kerajaan gagal” yang sering digunakan kini sebenarnya mencetuskan satu pertanyaan lain yang perlu terlebih dahulu dijawab oleh mereka yang mengutarakan kenyataan tersebut.

Menteri Wilayah Persekutuan, Tan Sri Annuar Musa berkata istilah “gagal” sangat subjektif untuk dijawab apatah lagi jika melihat pada perkembangan negara-negara lain dalam melawan pandemik COVID-19.

“Kita tidak berada dalam posisi terbaik, angkat sumpah sahaja terus kena berhadapan dan uruskan ketidakstabilan negara.

“Ini satu igauan untuk kerajaan kerana terpaksa jalankan tugas untuk stabilkan politik.

“Realitinya ya, memang politik tidak stabil, begitu juga ekonomi dan situasi COVID-19 sekarang.

“Harus diakui kerajaan dalam keadaan lemah tetapi bukan lemah mutlak, sebaliknya lemah dalam erti kata terpaksa bekerja dengan sumber terbatas dan perlu uruskan spektrum masalah yang besar.

“Ini cabaran untuk kerajaan tetapi di saat seperti inilah ramai yang nak serang, maka keluarlah hashtag kerajaan gagal.

“Beritahu saya negara mana yang sudah berjaya atasi COVID-19?

“Di United Kingdom menunjukkan kes positif secara purata minggu ini kira-kira 6,000 kes sehari.

“Ini membuktikan apabila orang kata kerajaan kita gagal, mereka bukan ambil data tetapi bercakap mengikut sentimen.

“England ‘gagah’ 200 tahun daripada kita, mereka juga negara pengeluar vaksin tetapi setakat ini belum pun capai 50 peratus vaksinasi,” kata beliau.

Jelas Annuar, tidak ada negara yang boleh mengatakan mereka berjaya menangani COVID-19, selagi program vaksinasinya belum mencapai 80 peratus.

Beliau berkata demikian dalam satu sesi Facebook Live bersama Garasi TV, pada Ahad.

Tegas Annuar, biarpun berdepan dengan pelbagai krisis kesihatan, ekonomi dan politik, namun kerajaan hari ini adalah kerajaan yang berfungsi dan tidak mempunyai masalah.

“Apa yang jadi hari ini (situasi politik) bukan perkara luar biasa, saya sudah melihat perjalanan Kabinet dari dahulu hingga sekarang.

“Kabinet hari ini yang paling tenang, saya tak dapat ingat satu pun peristiwa di mana timbulnya pertengkaran.

“Sudahlah terpaksa berfungsi dalam keadaan yang tidak ideal, anggotanya pula ‘rojak’.

“Tetapi terus terang saya katakan, seingat saya tidak ada satu pun peristiwa tegang, apa lagi yang boleh membawa kepada perpecahan,” ujarnya.

Dalam pada itu, Annuar melihat proklamasi darurat yang berjalan ketika ini bukan sahaja tidak difahami rakyat tetapi juga ahli parlimen apabila ada antara mereka menggunakan ayat seperti meminta agar darurat ditamatkan atau tidak disambung.

“Darurat kali ini tidak boleh disambung kerana ia sudah declare dengan tarikh tutup yang jelas, iaitu pada 1 Ogos.

“Maka tidak timbul isu ia akan disambung secara automatik, melainkan kalau nak juga, kena buat proklamasi baharu.

“Kalau nak Parlimen bersidang, boleh. Proklamasi yang baharu itu nanti, jangan gantung Perkara 55, hanya beri kuasa kepada Yang di-Pertuan Agong, Parlimen boleh bersidang tetapi bukanlah serentak.

“Apapun, kita ada pilihan. Jadi buatlah pilihan terbaik bagi membolehkan urusan menangani COVID-19 diselesaikan,” tambahnya. -AWANI

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost